text:
Kuranta ya mmušo
TSEBIŠO YA MMUŠO
BOLAODI BJA MANGWALO A THUTO BJA AFRIKA BORWA.
MELAWANA KA TLASE GA MOLAO WA BOLAODI BJA MANGWALO A THUTO
BJA AFRIKA BORWA. MOLAO, 1995
(MOLAO NO.58 WA 1995)
Bolaodi bja Mangwalo a Thuto bja Afrika Borwa, ka tlase ga seripa sa 14 sa
Moalo wa Bolaodi bja Mangwalo a Thuto bja Afrika Borwa, 1995 (Molao No 58 wa
1995), ka tumelelo ya Letona la Thuto ga mmogo le Letona la tša Mešomo, bo
dirile melawana ka gare ga Lenaneo.
LENANEO
TEMANA YA 1: DITLHALOŠO KA KAKARETŠO
- Ditlhalošo
TEMANA YA 2: LEGORA LA MANGWALO A THUTO LA BOSETŠHABA
- Tlhamo
- Sebopego sa Legora la Mangwalo a Thuto la Bosetšhaba
- Ditlhalošo tša maemo
- Kabelo ya magato go maemo le mangwalo a thuto
- Ngwadišo ya maemo le mangwalo a thuto go Legora la Mangwalo a Thuto la
Bosetšhaba
- Dinyakwa tša ngwadišo ya maemo a thuto le maemo
- Dinyakwa tša ngwadišo ya mangwalo a thuto
- Dinyakwa tše dingwe gape tša ngwadišo ya mangwalo a thuto legatong la 1
go ya go 4 le 5 go ya go 8
- Tshepetšo ya go ngwadiša maemo le mangwalo a thuto
- Ngwadišo ya motšwa-o-swere ya mangwalo a thuto
TEMANA YA 3: MAKGOTLA A MAEMO A BOSETŠHABA
- Tlhamo
- Ngwadišo ya Makgotla a Maemo a Bosetšhaba
- Kgogelomorago ya ngwadišo ya Makgotla a Maemo a Bosetšhaba
- Boleloko bja Makgotla a Maemo a Bosetšhaba
- Kgetho ya maloko go Makgotla a Maemo a Bosetšhaba
- Dihlopha tša neelano
- Go rola modiro ga maloko a Makgotla a Maemo a Bosetšhaba le go tlatšwa
ga dikgoba
- Mošomo wa Makgotla a Maemo a Bosetšhaba
TEMANA YA 4: MAKGOTLA A TLHAMO YA MAEMO
- Tumelelo le tlhamo ya Makgotla a Tlhamo ya Maemo
- Kgogelo morago ya ngwadišo goba go phatlalatšwa ga Makgotla a Tlhamo ya
Maemo
- Boleloko bja Makgotla a Tlhamo ya Maemo
- Kgetho ya maloko a Makgotla a Tlhamo ya Maemo
- Mešomo ya Makgotla a Tlhamo ya Maemo
TEMANA YA 5: MELAO YA TSHEPETŠO LE TEFELO YA
MEDIRO YA MAKGOTLA A MAEMO A BOSETŠHABA LE MAKGOTLA A TLHAMO YA MAEMO
- Melao ya tshepetšo
- Tefelo ya mediro ya Makgotla a Maemo a Bosetšhaba le Makgotla a Tlhamo ya
Maemo
TEMANA YA 6: LEINA LE LE KOPANA
- Leina le le kopana
KGOKELETŠO
- Melao ya tshepetšo ya Makgotla a Maemo a Bosetšhaba
DITLHALOŠO KA KAKARETŠO
Ditlhalošo
- Mo melawaneng ye, lentšu goba seka leo le filwego tlhalošo mo Molaong,
le tla hlaloša seo le, ntle le ge tlhalošo e bontšha ka mokgwa wo mongwe
–
"Molao" e ra Molao wa Bolaodi bja Mangwalo a Thuto bja Afrika
Borwa, No 58 wa 1995:
"bokgoni bjo bo dirišwago" e ra bokgoni bja go šomišwa
diphihlelelo tša thuto mo go lebanego, tšeo di lego ka gare ga mangwalo a
thuto;
"molekodi" e ra motho yo a ngwadišitšwego ke Lekgotla la
Netefatšo ya Boleng bja Thuto le Tlhahlo ya maleba go ya ka dinyakwa tšeo di
hlametšwego maikemišetšo a ke Lekgotla la Tlhamo ya Maemo, go lekola
diphihlelelo tša maemo le mangwalo a thuto ao a itšeng a Legora la Mangwalo
a Thuto la Bosetšhaba; le "molekodi wa lefelo la kgetho" e na le
tlhalošo yeo e sepelelanago;
"modulasetulo" e ra modulasetulo wa Bolaodi;
"komiti" e ra komiti ye nngwe le ye nngwe ya Boalodi yeo e hlalošitšwego
go seripa sa 7(1) sa Molao;
"mooko wa thuto" e ra thuto ya kgapeletšo yeo e nyakegago
lengwalo le itšeng la thuto, mme "mooko" e na le tlhalošo yeo e
sepelelanago;
"poelo" e ra poelo yeo e beilwego ke Bolaodi go diiri tše
lesome (10) tša thuto;
"sehlopha sa kgahlego ye bohlokwa" e ra mokgatlo wa bosetšhaba
wo o lego bohlokwa go tšweleleng ga mešomo ya Lekgotla la Maemo la
Bosetšhaba leo le šeditšwego;
"dipoelo tšeo di lego bohlokwa" e ra dipoleo tšeo di lego
bohlokwa tšeo di hlohleletšago thuto le go ithuta, le "dipoelo tše
bohlokwa tša mafapha ao a tsenelanago a thuto le tlhahlo" e na le
tlhalošo yeo e sepelelanago;
"Lekgotla la Netefatšo ya Boleng bja Thuto le Tlhahlo" e ra
lekgotla leo le dumeletšwego go ya ka seripa sa 5(1)(a)(ii) sa Molao, leo le
nago le maikarabelo a go hlapetša le go lekola diphihlelelo go ya ka maemo le
mangwalo a bosetšhaba a thuto le mešomo yeo le e filwego mabapi le go
hlapetša le go lekola diphihlelelo go ya ka maemo le mangwalo a bosetšhaba
go ya ka seripa sa 5(1)(a)(ii) sa Molao;
"Thuto yeo e kgethilwego" e ra kgetho ya meputso ya koketšo mo
legatong la Legoreng la Mangwalo a Thuto la Bosetšhaba leo le
bontšhitšwego, mo boikgethelo bo ka dirwago go netefatša gore
maikemišetšo a mangwalo a thuto a a fihlelelwa, le "kgethilwego" e
na le tlhalošo yeo e sepelelanago;
"Komiti-Phethiši" e ra komiti yeo e hlamilwego go ya ka seripa
sa 7(1) sa Molao go dira mešomo ye itšego yeo e e filwego legatong la
Bolaodi;
"mohlankedi-phethiši" e ra motho yo a thwetšwego go ya ka
seripa sa 4(8) sa Molao;
"dipoelo tša go ruma thuto" e ra dipoelo tšeo di fihlelelwago
ke moithuti yo a lego legatong le a fetšago porokerama yeo e išago
mafelelong a lengwalo la thuto;
"lefapha" e ra lefapha leo le itšego la thuto leo le šomišwago
bjalo ka mokgwa wa go beakanyetša Legora la Mangwalo a Thuto la Bosetšhaba;
"thuto ya motheo" e ra thuto yeo e lego motheo wo o nyakegago go
thoma thuto, tlhahlo le thuto ya go tšwela pele yeo e nyakegago go hwetša
mangwalo a thuto mme "motheo" e na le tlhalošo ya go swana;
"tekolo yeo e kopanyago" e ra mokgwa wa tekolo wo o dumelelago
moithuti go bontšha bokgoni bjo bo diragatšwago mme e šomiša mekgwa ya
magareng ga tekolo ya motheo le thumo;
"tlhalošo ya magato" e ra lefoko leo le hlalošago legato le
itšeng la magato a seswai a Legora la Mangwalo a Thuto la Bosetšhaba;
"leloko" e ra leloko la Bolaodi leo le kgethilwego ke
Letona go ya ka seripa sa 4 sa Molao;
"tekolo" e ra tsela yeo e dirago bonnete bja gore tekolo ya
dipoelo tšeo di hlalošitšwego go maemo le mangwalo a thuto a Legora la
Mangwalo a Thuto la Bosetšhaba di a kgotsofatša, di a tshepagala e bile di
molaong;
lekgotla la tekolo" e ra lekgotla leo le kgethilwego ke Bolaodi go
lekola;
"Lekgotla la Maemo a Bosetšhaba" e ra lekgotla leo le
ngwadišitšwego go ya ka seripa sa 5(1)(a)(ii) sa Molao, leo le nago le
maikarabelo a go hlama maemo le mangwalo a thuto le tlhahlo, mme le filwe
mešomo yeo e itšeng mabapi le ngwadišo ya maemo a bosetšhaba le mangwalo a
thuto go ya ka seripa sa 5(1)(a)(ii) sa Molao;
"diiri tša go ithuta" e ra nako ya go ithuta yeo go bonwago gore
e tla tšea moithuti wa magareng go fihlelela dipoelo tšeo di
hlalošitšwego, mme e akaretša dikgopolo tša go swana le nako ya go bonana,
nako yeo e dirišwago thutong yeo e beakantšwego ka tatelano mo mošomong le
go ithuta ka beng;
"dipoelo" e ra dipoelo tša kwešišo ya thuto yeo e
diragatšwago leetong la go ithuta;
"moithuti yo a tšwelelago dithutong" e ra moithuti yo a
hweditšego mangwalo a thuto;
"tebelelo ya thuto ya mathomong" e ra papetšo ya thuto le
boitemogelo bja mathomong bja moithuti tšeo a di hweditšego bjang goba bjang
le dipoelo tša thuto tšeo di nyakegago go lengwalo le itšego la thuto, le
go fihlelela dinyakwa tša go dumelelwa go ithutela lengwalo le itšego la
thuto;
"sephetho" e ra sephetho sa Bolaodi;
"dipoelo tše bohlokwa" e ra tsebo ya kwešišo yeo e
diragatšwago, bokgoni le setho tšeo di thekgago poelo e tee goba go feta;
"thuto yeo e ikgethilego" e ra tsebo ya go balwa yeo e
ikgethilego yeo e thekgago tiragatšo mo lefapheng la thuto ya malebiša le
"malebiša" e na le tlhalošo yeo e sepelelanago;
Lekgotla la Tlhamo ya Maemo" e ra lekgotla leo le ngwadišitšwego go
ya ka seripa sa 5(1)(a)(ii) sa Molao, leo le nago le maikarabelo a go hlama
maemo le mangwalo a thuto le tlhahlo, mme le filwe mešomo yeo e itšeng
mabapi le ngwadišo ya maemo a bosetšhaba le mangwalo a thuto go ya ka seripa
sa 5(1)(a)(ii) sa Molao;
"maemo a botee" e ra mafoko ao a ngwadišitšwego a dipoelo tša
thuto le tlhahlo le mekgwa ya tšona ya go di lekola go tee le taolo le
tshedimošo ye nngwe bjalo ka ge go hlalošitšwe mo melawaneng.
LEGORA LA MANGWALO A THUTO LA BOSETŠHABA
Tlhamo
- Legora la Mangwalo a Thuto la Bosetšhaba le hlangwa go kgontšha
ngwadišo ya maemo a bosetšhanba le mangwalo a thuto.
Sebopego sa Legora la Mangwalo a Thuto la Bosetšhaba
- (1) Legora la Mangwalo a Thuto la Bosetšhaba le tla ba le magato a
seswai, ao a tla bitšwago legato la 1 go ya go 8, legato le lengwe le le
lengwe le tla hlalošwa ka tlhalošo ya legato ya go ikgetha.
(2) Legato la 1 la Legora la Mangwalo a Thuto la Bosetšhaba le tla ba leo
le bulegilego mme le tla swara magatwana a mararo a Thuto le Tlhahlo ya ba
Bagolo ya Motheo yeo go yona go ka fiwago magwalo a bohlatse a tšwelelo, mme
legato la 8 le tla bulega.
(3) Magato a 8 a Legora la Mangwalo a Thuto la Bosetšhaba a tla hlophiwa
ka magato a mararo ao a tla hlalošwago ka mokgwa wo:
- Legato la 1 le ka tlase: legato la Thuto le Tlhahlo ya Kakaretšo
- Legato la 2 go ya go 4: legato la Thuto le Tlhahlo yeo e tšwelago pele
- Legato la 5 go ya go 8: legato la Thuto le Tlhahlo ya ka Godimo
(4) Legora la Mangwalo a Thuto la Bosetšhaba le tla arolwa ka mafapha a
lesomepedi a peakanyo, ao e tla bago:
- Lefapha la 01: Temo le Polokego ya Tlhago
- Lefapha la 02: Setšo le Bokgabo
- Lefapha la 03: Kgwebo, Thekišo le Dithuto tša Taolo
- Lefapha la 04: Dithuto tša Dikgokagano le Maleme
- Lefapha la 05: Thuto, Tlhahlo le Tšweletšo
- Lefapha la 06: Ditšweletšwa, Entšeniering le Thekenolotši
- Lefapha la 07: Dithuto tša Batho le tša Leago
- Lefapha la 08: Molao, Saense ya Bosole le Polokego
- Lefapha la 09: Disaense tša tša Maphelo le Saense ya tša Leago
- Lefapha la 10: Disaense tša Thutatlhago, Dipalontshesere, Khompyutha le
tša Maphelo
- Lefapha la 11: Ditirelo
- Lefapha la 12: Peakanyo ya Dithuto le Kago
(5) Bolaodi bo tla beakanya tlhalošo yeo e ikgethago ya lefapha go
lefapha le lengwe le le lengwe la peakanyo mme bo tla arola lefapha le lengwe
le le lengwe la peakanyo ka mafaphana ao Bolaodi bo tlago a abela tlhalošo ya
go ikgetha ya mafaphana.
Ditlhalošo tša magato
- (1) Lekgotla le lengwe le le lengwe la Maemo a Bosetšhaba leo le
hlalošitšwego ka go molawana wa 12, le tla šomišana le Makgotla a Tlhamo
a Maemo ao a hlalošitšwego go molawana wa 20, lefapheng leo Lekgotla la
Maemo a Bosetšhaba le hlamilwego, go dira ditšhupatsela tša ditlhalošo
tša magato tšeo di hlalošitšwego go molawana wa 3(1) le mehlala, yeo e
tlago hlaloša mekgwa ya bona ya go bea magato go maemo, magato a mangwe a
mangwalo a thuto le mangwalo a thuto.
(2) Bolaodi bo tla bea ditlhalošo tša magato bo šomišana le
Makgotla a Maemo a Bosetšhaba gore go tle go be tshepedišano go kgabaganya
mafapha le go thuša tshekaseko ya tshepelelano ya boditšhabatšhaba ya maemo
le mangwalo a thuto.
Go fiwa ga magato go maemo le mangwalo a thuto
- (1) Go fiwa ga magato go maemo, magato a mangwe a mangwalo a thuto le
mangwalo a thuto go tla direga ka mokgwa wo:
- Lekgotla le lengwe le le lengwe la Maemo a Bosetšhaba leo le
hlalošitšwego ka go molawana wa 12, go tee le Lekgotla la Tlhamo a Maemo
leo le hlalošitšwego go molawana wa 20, a tla kwana ka ga legato la
maemo a botee (unit standard) le maemo ao a hlagišwago, mo sekaleng sa
magato a seswai bjalo ka ge go naganwa go molawana wa 3, go elwa hloko
mokgwa wo ka wona bophara le boteng bja tsebo, bokgoni le setho go
mafaphana a itšego di kaonafaditšwego ke thuto ka gona, le ka mokgwa wo
poelo yeo e itšego e tee goba go feta e bonwago e le yeo e ikgethago le
ge e le seripa seo se logaganego le poelo yeo e beilwego ya maemo a botee
ao a amegago.
- Bao ba šišinyago mangwalo a thuto ao e lego a maemo a botee ba tla
bopa, ka melawana yeo e swanetšego ya motswako wa maemo a botee ao a
kgethilwego a ngwadišitšwego magatong ao a fapanego, mangwalo a thuto ao
a nago le dipoelo tša go ruma thuto tšeo e lego mediro ya sekgao sa
maemo ao a itšego ao a šomišitšwego, le ya tsela ya go tswaka poelo ka
kakaretšo, gape go kwešišwa gore go bontšhwa bokgole bjoo (mo sekaleng
sa 1 go ya go 8 bjalo ka ge go hlalošotšwe go molawana wa 3) ka bjona
tsebo, bokgoni le setho di hweditšwego mo go lefaphana le dipoelo tše
bohlokwa tšeo di tsentšwego mo mošomong wo o ka -
- tlhahlobjago ka go felela.
Ngwadišo ya maemo le mangwalo a thuto go Legora la Mangwalo a Thuto a
Bosetšhaba
- Maemo le mangwalo a thuto a mangwe le a mangwe ao a fihlelelago dinyakwa
tša molawana wa 7 le 8 a tla ngwadišwa go Legora la Mangwalo a Thuto a
Bosetšhaba ke Bolaodi mme a tla bontšhwa ka hlalošo yeo e ikgethago.
Dinyakwa tša ngwadišo ya maemo a thuto le maemo
- (1) Maemo a thuto a tla hlangwa gore a šomišwe bjalo ka tokomane ya
tekolo, tšhupatsela ya moithuti le tšhupatsela ya morutiši go beakanya
ditlabelo tša thuto mme se tla ba le –
- leina la maemo a thuto;
- moono wo o bontšhago tumelelo ya Bolaodi;
- nomoro ya maemo a thuto;
- legato la maemo a thuto mo go Legora la Mangwalo a Thuto la Bosetšhaba;
- tumelelego yeo e fiwago maemo a thuto;
- lefapha le lefaphana la maemo a thuto;
- letšatši la mathomo a tirišo;
- letšatši la tshenkoleswa;
- maikemišetšo a maemo a thuto;
- thuto yeo e naganwago go ba gona pele maemo a a thuto a thongwa;
- dipoelo tšeo di ikgethago tšeo di tla lekolwago;
- mekgwa ya go lekola, go akaretšwa tsebo yeo e ikepetšego ye bohlokwa;
- tsela ya tumelelo (go akaretšwa tekolo) ya maemo a thuto;
- mafoko a kakaretšo bjalo ka tšhupatsela ya kakaretšo ya legora,
kgopolo-kwešišo le legato leo le šomišitšwego la maemo a a thuto; le
- legoro la "dinoutu" leo le tla akaretšago dipoleo tšeo di
boletšwego go molawana wa 7(4) wo o thekgwago ke maemo a thuto; le
swanetše go akaretša tšhupetšo go tsebo ye bohlokwa yeo e ikepetšego
ge e se ya šetšwa go dinyakwa tša tekolo mme e ka akaretša tshedimošo
ye nngwe ya tlaleletšo go maemo a thuto.
(2) Dipoelo tše ikgethago tšeo di hlalošitšwego go molawana wa 7(4) di
tla ba ka gare ga maemo bjalo ka ge go bontšhitšwe go molawana wa 7(1): Ge e
le gore maemo ao ke setho sa mangwalo a thuto, dipoelo tšeo tše ikgethago
tšeo di sego tša akaretšwa go maemo di tša tsenywa go mangwalo a thuto.
(3) Dipoelo tšeo di ikgethago di akaretša fela di sa beelwe mapheko fela
go –
- go lemoga mathata le go a rarolla ka mokgwa wo go bontšhago gore
diphetho tšeo di nago le maikarabelo di tšerwe ka go šomiša kgopolo ye
bogale ya kago;
- go šoma ka maikarabelo le ba bangwe bjalo ka leloko la bašomammogo,
sehlopha, mokgatlo, setšhaba;
- go ipeakanya le go itaola le go laola mediro ya gago ka tshwanelo le
maikarabelo;
- go kgoboketša, go sekaseka, go beakanya le go lekola tshedimošo ka go
tsenelela;
- go kgokagana ka tshwanelo ka go šomiša tebelelo, dipalo le/goba
bokgoni bja maleme mo go polelo le/goba bokgoni bja go ngwala.
- Go šomiša saense le thekenolotši ka tlhaloganyo le ka tshwanelo, ka
go bontšha maikarabelo go tikologo le maphelo a ba bangwe.
- Go bontšha kwešišo ya lefase bjalo ka palomoka ya dipeakanyo tšeo di
sepelelanago ka go lemoga gore tharollo ya mathata ga e direge lehlakoreng
le tee.
- Go ba le seabe go tšweletšo yeo e tletšego ya morutwana yo mongwe le
yo mongwe, tšweletšo ya tša leago le ekonomi ya setšhaba ka bophara,
ka go e dira maikemišetšo-magolo a porokerama ye nngwe le ye nngwe ya
thuto go dira motho gore a lemoge mohola wa :
- go nagana le go nyankurulla maanotshepetšo ao a fapanego a go ithuta
ka tshwanelo;
- go tšea karolo bjalo ka badudi bao ba nago le maikarabelo, maphelo a
ditšhaba tša selegae, bosetšhaba le lefase ka moka.
- go lemoga setšo le kganyogego ka kwešišo, go kgabaganya tša leago;
- go fetlekolla thuto le dikgoba tša thutelamošomo; le
- go tšweletša dikgoba tša kgwebommogo.
Dinyakwa tša ngwadišo ya mangwalo a thuto
- (1) Lengwalo la thuto le tla –
- emela motswako wo o beakantšwego wa dipoelo tša thuto wo o nago le
maikemišetšo ao a hlalošitšwego, wo o diretšwego go fa baithuti bao
ba tšwelelago dithutong bokgoni bjo bo šomišwago le motheo wa go ithuta
go tšwela pele;
- oketša mohola go moithuti yo a tšwelelago dithutong mabapi le
koketšo-tsebo ya motho ka go: maemo, tsebego, mangwalo le laesense;
kaonafatšo ya tsebo le go thwalwa; le go bulega ga tsela ya go tšwetša
pele thuto le tlhahlo;
- fa setšhaba le ekonomi dipoelo ka go kaonafatša bodudi, tšweletšo ya
leago le ekonomi, le tšweletša kudu batho ba seporofešenale bao ba nago
le bokgoni mme le fetola le go bušetša nthago go se lekalekane ga
maloba;
- sepela ka maikemišetšo a Legora la Mangwalo a Thuto la Bosetšhaba a
lego ka go seripa sa 2 sa Molao;
- ba le dipoelo tše itšego le dipoelo tša go kgabaganya mafapha tšo di
godišago thuto ya go ya go ile;
- ipea maemong a boditšhabatšha mo go nyakegago;
- akaretša tekolo yeo e kopanyago ka tshwanelo go nefatša gore
maikemišetšo a lengwalo la thuto a a fihlelelwa, mme tekolo yeo e tla
šomiša mekgwa ya go fapana ya motheo le kakaretšo bjalo ka kgoboketšo,
kwešišo, tekolo lefelong la mošomo, tlhahlobo ya go ngwala le bolela;
le
- go bontšha mo melawaneng yeo e laolago kabelo ya lengwalo la thuto gore
lengwalo la thuto le ka phethwa ka botlalo goba seripa ka go ela šedi
thuto ya peleng, yeo e akaretšago fela e sa felele go dipoelo tša thuto
yeo e hweditšwego ka go rutwa ka peakanyo, go se rutwe ka peakanyo le
thuto yeo e sego ya beakanywa le boitemogelo bja mošomong.
(2) Palomoka ya 120 (lekgolo le masomepedi) ya meputso e tla
nyakega go ngwadiša lengwalo la thuto go legato la 1 go ya go 8, le bonnyane
bja 72 (masomešupa-pedi) bja meputso bjo bo hweditšwego go legato, goba ka
godimo ga legato leo lengwalo la thuto le ngwadišitšwego, palo le maemo a
meputso ao a dirago tšhadišo ya (masomenne seswai) e tla bontšhwa: Ge e le
gore lengwalo la thuto leo le nago le meputso ya ka tlase ga 120 le ka
dumelelwa ge e le gore le fihlelela dinyakwa tša molawana wa 8(1) mme le
sepelelana le maikemišetšo a Legora la Mangwalo a Thuto la Bosetšhaba a
lego ka go seripa sa 2 sa Molao.
(3) Bolaodi bo tla ngwadiša lengwalo la thuto go ya ka mohuta le legato
leo le tlago bewa go ya ka palomoka le maemo a meputso yeo e nyakegago go ya
ka dinyakwa tšeo di latelago:
- Bolaodi bo tla ngwadiša lengwalo la thuto bjalo ka Lengwalo la Thuto la
Bosetšhaba go magato a 1 go ya go 8 mo le nago le 120 (lekgolo le
masomepedi) ya meputso goba go feta le 72 (masomešupa-pedi) ya meputso go
legato, goba ka godimo ga legato leo lengwalo la thuto le
ngwadišitšwego: Ge e le gore Bolaodi bo bone e bile bo hweditše gore
lengwalo la thuto leo le nago le meputso ya ka tlase ga bonnyane le
fihlelela dinyakwa tša molawana wa 8(1), dinyakwa tša pele di a
šikologwa mme lengwalo la thuto le ngwadišwa bjalo ka Lengwalo la Thuto
la Bosetšhaba.
- Boalodi bo tla ngwadiša lengwalo la thuto bjalo ka Diploma ya
Bosetšhaba mo le nago le bonnyane bja meputso ye 240 (makgolo –pedi
masome-nne) , mo bonnyane bja meputso ye 72 (masomešupa-pedi) bo tla bago
go legato la 5 goba go feta.
- Bolaodi bo tla ngwadiša lengwalo la thuto bjalo ka Kgerata ya Mathomo
ya Bosetšhaba mo e nago le bonnyane bja meputso ye 360 (makgolo-tharo
masome-tshela) , mo bonnyane bja meputso ye 72 (masomešupa-pedi) bo tla
bago go legato la 6 goba go feta.
(4) Bolaodi bo tla ngwadiša gape mangwalo a thuto ka moka (ao a sa dirwago
go tšwa go maemo a thuto) ao a fihlelelago dinyakwa tša bonnyane bjo bo
bontšhitšwego go molawana wa 11(1)(c) godimo ga dinyakwa tša molawana wa
8(1), 8(3) le molawana.
(5) Bolaodi bo tla re ge bo ngwadiša, bja hlaloša lengwalo le
lengwe le le lengwe la thuto ka mohuta, legato palo ya meputso le leina leo le
bontšhago maikemišetšo-magolo.
Koketšo ya dinyakwa tša go ngwadiša mangwalo a thuto go legato la 4 le
5 go ya go 8
- (1) Go ngwadiša legato la 1 go ya go 4 go tla nyakega dinyakwa tša
koketšo tšeo di latelago:
- Bonnyane bja meputso ye 72 (masomešupa-pedi) bo nyakega go legato goba
ka godimo ga legato leo lengwalo la thuto le abelwago lona, leo le tla
bago le thuto ya motheo, yeo bonnyane bja meputso ye 20 (masomepedi) bo
tla tšwago go lefapha la Dithuto tša Dikgokagano le Leleme, mme godimo
ga moo bonnyane meputso ye 16 e tla tšwa go lefaphana la Dipalontshesere
go akaretšwa go tsebo ya dipalo go mangwalo a thuto go legato la 1.
- Bonnyane bja meputso ye 36 (masometharo-tshela) legatong la 1 le 52
(masomehlano-pedi) go legato la 2 go ya go 4 yeo e tlago arolwa magareng
ga legoro la Motheo le la Kgetho, mme lengwalo le lengwe le le lengwe la
thuto le bontšha kabelano ya meputso yeo e nyakegago go magoro a: Ge e le
gore mehuta ya meputso ya tlaleletšo ke ye mentši go kgontšha baithuti
go latela tše dingwe tša dikgahlego thutong ya bona.
- Ka ngwaga wa 2002, bonnyane 16 (lesometshela) la meputso ye 52 (masome
hlano-pedi) ya lengwalo la thuto la legato la 2 go ya go 4 e tla tšwa go
mafaphana ao a šeditšego tsebo ya Dipalo.
(2) Godimo ga fao, go ngwadiša go legato la 5 go ya go 8 palo ya meputso
yeo e nyakegago go thuto ya Motheo, Boteng le Kgetho e tla bontšhwa, palo ya
meputso yeo e tlago lokela lengwalo la thuto leo le ngwadišwago: Ge e le gore
Bolaodi bo ka nyaka gore mabaka a palo le kabo ya meputso a fiwe.
Mekgwa ya go ngwadišwa ga maemo le mangwalo a thuto
- (1) Maemo a thuto, maemo goba mangwalo a thuto ao a fihlelelago dinyakwa tša
ngwadišo a ka hlagišwa go Bolaodi ke mekgatlo yeo e hlamago setho seo sa
maemo, maemo goba mangwalo a thuto ka Makgotla a Maemo a Bosetšhaba ao a
boletšwego go molawana wa 12 go ngwadišwa.
(2) Bolaodi bo ka ngwadiša maemo a mangwe le a mangwe a thuto, maemo goba
mangwalo a thuto ao a fihlelelago dinyakwa tša ngwadišo mengwaga ye meraro,
mme ngwadišo yeo e tla mpshafatšwa.
(3) Mo kgweding ya mathomo ya ngwaga wa boraro wa ngwadišo ya maemo a
thuto, maemo goba mangwalo a thuto, Bolaodi bo tla nyaka gore Makgotla a Maemo
a Bosetšhaba ao a boletšwego go molawana wa 12 go senka leswa maemo a thuto,
maemo goba mangwalo a thuto ao a hlagišitšwego bjona gore a senkwe leswa mme
tokelo ya wona ya mpshafatšo e tla felegetšwa ke mabaka a mpshafatšo yeo
goba ka mokgwa wo mongwe mme go tla bontšhwa ka mokgwa wo dinyakwa tša
melawana di fihlelelwago ka gona.
(4) Maemo a thuto, maemo goba mangwalo a thuto ao a ngwadišitšwego go
Legora la Mangwalo a Thuto la Bosetšhaba e tla ba thto ya setšhaba.
Ngwadišo ya motšwa-o-swere ya mangwalo a thuto
- (1) Bolaodi, go tloga ka la 1 Julae 1998 go fihla ka la 30 Juni 2003, bo
ka dumelela ngwadišo ya lebakanyana go lengwalo le lengwe le le lengwe la
thuto leo le lego gona ga bjale leo peleng le bego le dumeletšwe ke
bašomedi (agency) bao ba dumelelwago ke Bolaodi: Ge e le gore -
- lengwalo le lengwe le le lengwe la thuto leo le hlagišwago go Bolaodi
ka sebopego seo se dumelelwago ke SAQA, pele ga 1 Julae 1998, go ngwalwa;
- mangwalo ao a thuto, ge a ngwadilwe a tla hlagišwa ka la 1 Julae 1998
le 30 Juni 2000, ka sebopego seo se hlalošitšwego go molawana wa
11(1)(c) go Lekgotla le tee goba go feta la Maemo la Bosetšhaba gore a
šongwe;
- Lengwalo leo la thuto le na le -
- lefoko la maikemišetšo a lengwalo la thuto
- kakanyo ya thuto yeo e šetšego e le gona pele ga ge porokerama yeo e
išago go lengwalo la thuto e thongwa;
- legato la dipoelo nakong ya go rungwa ga thuto leo le hlalošitšwego
go molawana wa 5(1)(b) le (c) le mekgwa ya tekolo yeo e sepelelanago le
seo;
- meputso ka moka yeo e nyakegago;
- meputso ya ka tlase yeo e nyakegago magatong ao a itšego goba meputso
ya ka godimo ge e feta bonnyane bjo bo beilwego go molawana wa 8 goba 9;
- tekolo yeo e kopanyago yeo e akareditšwego ka tshwanelo go netefatša
gore maikemišetšo a lengwalo la thuto a fihleletšwe;
- dikgonagalo tša tšwetšopele-thuto-mošomong tša lengwalo la thuto
(e ka ba tšeo di akaretšwago thutong goba dipeakanyo tše itšego di
swanetše go dirwa);
- dinyakwa tša go ngwadišwa ga balekodi;
- ditekolo tša go fapana go akaretšwa ditšhišinyo tša lekgotla goba
makgotla a tekolo; le
- gore mangwalo ao thuto a sepelelana le dinyakwa tšeo di
hlalošitšwego go melawana ya 8 le 9;
- Ga go na lengwalo la thuto leo le tla hlagišwago go ngwadišwa
lebakanyana ka morago ga la 30 Juni 2003, mme boingwadišo bja mangwalo a
thuto go ya ka molawana wo bo tla felelwa ke nako ka lona letšatši leo.
MAKGOTLA A MAEMO A BOSETŠHABA
Tlhamo
- (1) Lekgotla la Maemo la Bosetšhaba le tla bopa setho se tee le Bolaodi,
la bega go Bolaodi, mme Lekgotla le tee la Maemo la Bosetšhaba le tla
hlangwa lefapha ka lefapha go ya ka seripa sa 5 sa Molao, mme la ngwadišwa
ke Boalodi.
(2) Lefapheng leo Lekgotla la Maemo la Bosetšhaba le hlamilwego goba
ngwadišitšwego, goba Lekgotla la Maemo la Bosetšhaba le phumutšwe goba
Bolaodi bo bona go swanetše, Bolaodi bo tla dira mešomo le maikarabelo ao ka
tlwaelo a ka bego a dirwa ke Lekgotla la Maemo la Bosetšhaba.
(3) Lekgotla la Maemo la Bosetšhaba le tla hlangwa lefapheng le lengwe le
le lengwe leo le hlalošitšwego go molawana wa 3(4).
Ngwadišo ya Lekgotla la Maemo la Bosetšhaba
- (1) Lekgotla le lengwe le le lengwe la Maemo la Bosetšhaba, ge le hlangwa
le kgetho ya maloko a lona, le tla fiwa lengwalo la bohlatse la ngwadišo ke
Bolaodi, leo le tla šomago lebaka la mengwaga ye meraro go tloga go
letšatši la tlhamo ya Lekgotla leo la Maemo la Bosetšhaba.
(2) Lekgotla le lengwe le le lengwe la Maemo la Bosetšhaba le tla re,
kgweding ya mathomo ya ngwaga wa boraro wa ngwadišo ya lona la kgopela
ngwadišo gape le bontšha mabaka ao ka wona le swanetšego go ngwadišwa
gape, mme le bontšha dipoelo tšeo di fihleletšwego ke Lekgotla la Maemo la
Bosetšhaba mengwageng ye mebedi yeo e fetilego.
Go phumulwa ga Lekgotla la Maemo la Bosetšhaba
- Lekgotla la Maemo la Bosetšhaba le ka phumulwa ge, go ya ka kgopolo ya
Bolaodi, le palelwa ke go dira mošomo wa lona ka tshwanelo.
Boleloko bja Lekgotla la Maemo la Bosetšhaba
- (1) Mekgatlo, yeo e lego makgotla a bosetšhaba a botšeakarolo ka
kgahlego go lefapha mme a wela legorong le tee goba go feta a tshelelago a
mekgatlo yeo e boletšwego go molawana wa 16(2)(a), a tla mengwa go kgetha
maloko ao a tla šomago go Makgotla a Maemo a Bosetšhaba.
(2) Maloko ao a tla kgethwa ke Bolaodi morago ga go ikgokaganya le
tšhomišanommogo le makgotla ao a amegago, mme ka tlhompho ya matla a
palamente le porofensi, nyakego ya tekatekano ya boemedi le tekatekano,
kagoleswa le bokgoni bja maleba mabapi le mošomo wa Makgotla a Maemo a
Bosetšhaba.
(3) Maina a batho bao ba kgethilwego go šoma bjalo ka maloko a Makgotla a
Maemo a Bosetšhaba le makgotla a bona a bosetšhaba a botšeakarolo a tla
ngwalwa ka go Kuranta ya mmušo le tshwaetšo e tla mengwa ka ga tumelelego ya
bao ba kgethilwego le tekatekano ya boemedi ya makgotla a botšeakarolo ao a
nago le kgahlego go lefapha.
(4) Ge ba dumela, Bolaodi bo tla ntšha lengwalo la bohlatse bja thwalo go
yo mongwe le yo mongwe yo a kgethilwego.
(5) Bolaodi bo tla ba le tokelo ya go thwala maloko a mangwe go Makgotla a
Maemo a Bosetšhaba go netefatša gore Makgotla a Maemo a Bosetšhaba a
fihlelela dinyakwa tša molawana wa 16(1)
Kgetho ya maloko go Makgotla a Maemo a Bosetšhaba
- (1) Mekgatlo yeo e šišinyago go kgetha batho go Makgotla a Maemo a
Bosetšhaba a swanetšego go hlompha maswanedi a tekatekano le
pušetšomorago, mme e tla kgetha batho bao -
- ba tla kgonago go šetša merero ya tšweletšo, tekatekano, dikgahlego
tša setšhaba le papetšo ya maemo a boditšhabatšhaba mabapi le thuto
le tlhahlo;
- ba tla hwetšago tshepo mafelong ao a fapanego a kgetho ao a akaretšago
fela e sa fiwe fela bao ba hwetšago tlhompho, ba nago le bokgoni le
maitemogelo ao a nyakegago mo lefapheng leo, mme ba kwešiša
mekgwatshepetšo le melaotshepetšo ya mokgatlo wo o kgethago, mme ba ba
le thekgo ya mokgatlo;
- ba tla kgonago go laola le go sepetša dinyakwa le dikgahlego tša
magato ka moka a lefapha leo le akaretšwago ke Makgotla a Maemo a
Bosetšhaba
- ba kgonago go ahlola ka leihlo le bogale maemong a godimo; mme
- ba ineetše go ditsela tše pedi tša dikgokagano magareng a Lekgotla la
Maemo a Bosetšhaba le lefelo la kgetho.
(2) Mekgatlo yeo e kganyogago go ba le boemedi go Makgotla a Maemo a
Bosetšhaba le tla hlahlwa ka gare ga hlagišo ya yona ya kgopelo ya boemedi
ke tseo di latelago:
- Lekgotla le lengwe le le lengwe la Maemo a Bosetšhaba le tla bopša ke
magoro a tshelelago a mekgatlo, wona ke: mafapha a mmušo, kgwebo yeo e
kopanego, Bašomi bao ba kopanego, Baabi ba Thuto le Tlhahlo, Sehlopha sa
Kgahlego le mekgatlo ya setšhaba/baithuti.
- Legoro le lengwe le le lengwe la mekgatlo le tla lekanwa ke bontši
baemedi ba tshelelago mme nomoro ya ka godimo ya baemedi yeo e bopago
Lekgotla la Maemo a Bosetšhaba e tla ba masome tharo tshela (36) ntle le
ge Bolaodi bo bona ka mokgwa wo mongwe.
- Ka godimo ga ditšhupatsela tšeo di hlalošitšwego go molawana (16)(a)
le(b) -
- baemedi ba mmušo ba tla akaretša Lefapha a Thuto le la Bašomi, le
mo go nyakegago, mafapha a mangwe a mmušo, baemedi ba diporofensi le
dikolo;
- kgwebo yeo e kopanego le bašomi ba tla ba le baemedi ba tshelelago yo
mongwe le yo mongwe mme baemedi ba babedi ba bona ba kwešiša
molaotshepetšo le tekolo, ba bangwe e le batšeakarolo go lefapha la
Lekgotla la Maemo a Bosetšhaba;
- baabi ba thuto le tlhahlo ba swanetše go emelwa ke Sehlopha sa Thuto
le Tlhahlo, Sehlopha sa Thuto le Tlhahlo yeo e Tšwelelago le Sehlopha
sa Thuto le Tlhahlo ya ka Godimo;
- Modulasetulo wa Bolaodi goba leloko leo le kgethilwego la Bolaodi le
tla ba leloko leo e sego la semmušo la Lekgotla le lengwe le le lengwe
la Maemo a Bosetšhaba;
- mohlankedi-phethiši wa Bolaodi goba mokgethwa e tla ba leloko la
Lekgotla le lengwe le le lengwe la Maemo a Bosetšhaba; mme
- maloko a mangwe a Bolaodi a ka ba dikopanong tša Lekgotla la Maemo a
Bosetšhaba ka peakanyo pele ga seo le modulasetulo wa Lekgotla la Maemo
a Bosetšhaba leo le lebanego.
Sehlopha sa tekolo
- (1) Sehlopha sa tekolo sa mekgatlo yeo e angwago ke mediro ya Lekgotla la
Maemo a Bosetšhaba se tla hlangwa go ya ka seripa sa 5 sa Molao.
(2) Sehlopha sa tekolo se tla -
- bopša ke mekgatlo yeo e hlalošitšwego go molawana wa 17(1) tšeo di
kgopetšego go ngwadišwa ka wona mokgwa woo;
- bontšha, maemo le mangwalo a thuto a Lekgotla la Maemo a Bosetšhaba,
ao a amago goba a ka amago makgotla ao a swanago le ao, le gore ke maemo
le mangwalo a thuto a fe ao mekgotla yeo e swanetšego go a fihlelela ka
go šomiša Sehlopha sa tekolo;
- fihlelelwa ka poso go šomišwa diaterese tša mekgatlo yeo e
boletšwego go molawana wa 17(1) tšeo di kgopetšego go ngwadišwa ka
wona mokgwa woo;
- swanela go dira dikgopelo bjalo ka ge go bontšhitšwe ke maemo a maloko
a bona ao a hlamilwego go ya ka molawana wa 17(3), go Makgotla a Tlhamo ya
Maemo le Makgotla a Maemo a Bosetšhaba mabapi le maemo le mangwalo a
thuto le tiragatšo ya seo go dinyakwa tša bona: Ge e le gore dikgopelo
tšeo di tla be di dirilwe matšatšing a 30 morago ga go ntšha tsebišo
ya go kgopela ditlhagišo tša dikgopelo;
- swanela go kgopela phego ya ngwadišo ya maemo ntle le ge dikgopelo di
dirilwe mme di dumeletšwe e bile di arabilwe semmušo: Ka kwešiši ya
gore ga go na maemo ao a tla ngwadišwago ntle le ge Sehlopha sa tekolo sa
maleba se tsebišitšwe ka poso; mme se sa hwetše thušo ya ditšhelete
go tšwa go Bolaodi.
(3) Maemo a maloko a Sehlopha sa tekolo a tla ba ka mokgwa wo o latelago:
- Leloko la Sehlopha sa tekolo ka maemo a lona le tla dumelelwa go tsena
go maemo le mangwalo a thuto a Lekgotla le lengwe le le lengwe la Maemo a
Bosetšhaba: Ge e le gore maloko ao a filwego phihlelelo yeo e tletšego e
ka se be maloko a Lekgotla le fe goba le fe la Maemo a Bosetšhaba.
- Leloko la Sehlopha sa tekolo ka maemo a lona le tla dumelelwa fela go
tsena go maemo le mangwalo a thuto a Lekgotla le lengwe le le lengwe la
Maemo a Bosetšhaba leo le sego leloko go lona: Ka kwešišo ya gore mo
makgotleng ao a nago le makgotla ao a ingwadišitšego le wona goba
baingwadiši, leloko goba go feta e lego maloko a Makgotla a Maemo a
Bosetšhaba, baingwadiši bao ba amegago tla:
- tlogela boleloko bja Lekgotla la Maemo a Bosetšhaba leo le amegago
gore mokgatlo woo o dumelelwe tseno go maemo le mangwalo a thuto a
Lekgotla leo la Maemo a Bosetšhaba, goba
- dira dikgopelo legatong la mokgatlo wo o amegago, bjalo ka seripa seo
se dirago mešomo wo se o filwego wa Lekgotla la Maemo a Bosetšhaba leo
le amegago.
(4) Bolaodi bo tla swara puku ya maina a maloko a Sehlopha sa tekolo yeo e
tla bago le leina le aterese ya leloko le lengwe le le lengwe.
Go leboga mošomo ga maloko a Makgotla a Maemo a Bosetšhaba le go
tlatšwa ga dikgoba
- (1) Modulasetulo goba leloko le lengwe le le lengwe la Lekgotla la Maemo a
Bosetšhaba leo le hlalošitšwego go molawana wa 16 le tla tlogela mošomo
wa lona ge -
- dithoto tša gagwe di thopilwe goba ge a tsenetše kwano ya go hwelela
le bao a ba kolotago;
- e le gore o okwa bjalo ka motho yo a fokolago monaganong go ya ka molao
wo mongwe le wo mongwe;
- a ile a se iponatše dikopanong tše tše tharo ka go atelana tša
Lekgotla la Maemo a Bosetšhaba ntle le tumelelo go tšwa go Lekgotla la
Maemo a Bosetšhaba;
- a leboga mošomo ka go fa tsebišo ka go ngwalela Bolaodi; goba
- ge nakong ya ge a be a le mošomong o ile a bonwa molato wa bosenyi mme
a ahlolewa go dula kgolegong ntle le kgetho ya tefišo.
(2) Dikgoba tšeo di hlolwago ke go tlogelwa ga mošomo ke maloko a Lekgotla
la Maemo a Bosetšhaba di tlatšwa go ya ka molawana wa 15 le 16.
Mešomo ya Makgotla a Maemo a Bosetšhaba
- (1) Lekgotla la Maemo a Bosetšhaba le tla -
- hlaloša mme la šišinya go Bolaodi mellwane ya lefapha leo le
kgethetšwego lona, ke mohola wa lefapha leo le akaretšago fela le sa
agelwe legora go tshepetšo, setšweletšwa goba tirelo, tšeo di amanago
le mafapha a mangwe;
- hlaloša mme la šišinya go Bolaodi legora la mafaphana ao a tla
šomišwago bjalo ka tšhupatsela ya go dumelela le go hlama Makgotla a
Maemo a Bosetšhaba;
- dumelela le go hlama Makgotla a Maemo a Bosetšhaba ka gare ga legora la
mafaphana, goba la gogela morago goba go gana ka tumelelo goba tlhamo yeo;
- netefatša gore mošomo Makgotla a Maemo a Bosetšhaba e fihlelela
dinyakwa tša ngwadišo ya maemo le mangwalo a thuto bjalo ka ge go beilwe
ke Bolaodi;
- šišinya go Bolaodi go ngwadišwa ga maemo mo go Legora la Mangwalo a
Thuto la Bosetšhaba;
- šišinya go Bolaodi go ngwadišwa ga mangwalo a thuto;
- bea mabakeng le go senkaleswa mangwalo a thuto;
- kgokagana le makgotla Netefatšo ya Boleng bja Thuto le Tlhahlo mabapi
le tshepetšo ya go dumelela maemo a maswa le mangwalo a thuto, goba go
fetola maemo le mangwalo a thuto ao a ngwadišitšwego;
- hlaloša dinyakwa le mekgwa ya tekolo yeo e tla šomišwago go
kgabaganya makgotla Netefatšo ya Boleng bja Thuto le Tlhahlo;
- kgetha badula-kantorong, dikomiti le maloko a dikomiti ao a nyakegago go
dira mošomo wo ba o filwego, ka go šomišana le Bolaodi; le
- go dira mešomo ye mengwe yeo nako le nako ba tla e fiwago ke Bolaodi.
(2) Ge le dira mešomo yeo e boletšwego go molawana wa 19(1), Lekgotla la
Maemo a Bosetšhaba le tla -
- sepela ka molao wa Bolaodi mabapi le tšweletšo le tiragatšo ya Legora
la Mangwalo a Thuto la Bosetšhaba;
- ikgokaganya le ditsebi lefapheng leo le hlalošitšwego mabapi le
bonnete le kamogelego ya dipoelo tša mediro yeo mme gape seo se ka dira
gore di nyakišišwe;
- tsebagatša dipoelo tša mediro yeo ka go Kuranta ya mmušo gore bao ba
nago le kgahlego ba fe tshwaetšo; le
- go netefatša gore dipoelo tša mediro yeo di ka nyakišišwa ke
Sehlopha sa tekolo leo le hlalošitšwego go molawana wa 17, pele di
hlagišwa go Bolaodi.
MAKGOTLA A THLAMO YA MAEMO
Tumelelo le tlhamo ya Makgotla a Thlamo ya Maemo
- (1) Lekgotla le lengwe le le lengwe la Maemo la Bosetšhaba le ka dumelela
goba la hlama Makgotla a Thlamo ya Maemo mo lefapheng la lona bjalo ka ge go
nyakwa ke legora la mafaphana ao a ratwago e bile a dumelelwa ke Bolaodi.
(2) Ge go dumelelwa goba go hlangwa Makgotla a Thlamo ya Maemo,
Lekgotla la Maemo a Bosetšhaba leo le amegago le tla diriša pele mo
sebopegong le mešomong ya lona, magato ao a hlalošwago mo molawaneng wo le
molawaneng wa 20(3) goba tsela yeo e swanago le yeo, yeo e dumelelwago ke
Bolaodi, mme tsela yeo e swanago le yeo, e tla dirišwa go makgotla ao a
nyakago tumelelo goba ao a bonwago go hlokega go a hlama: Ge e le gore le tla
-
- hlama maikemišetšo a tlhalošo ya lefapha le go sekaseka diteng tša
lona;
- hlaloša mellwane ya mafapha ao a aroganego go ya ka mohola wa lefapha
go akaretša fela go sa agele legora tsela, setšweletšwa goba tirelo
tšeo di lego mabapi le mafapha a mangwe;
- lemoga mafelo a thuto ya setšo le yeo e sego ya setšo, magoro a tša
mešomo, thekenolotši le tikologo tšeo di amanago le lefapha;
- bonela pele kgokagano magareng a lefapha le ekonomi ya bosetšhaba
mengwageng ye 3,5 le 10 go tloga fao, go akaretšwa fela go sa agelwe
legora go ponelo pele ya gore lefapha le na le kgonagalo ya go gola, go
sesefala goba go se hlwe le šoma, mohola wa lona go ekonomi e ka ba o mo
fe e bile ke kgonagalo e fe ya gore le ka fetoga;
- leka go netefatša ka tlhahlobo ya lona yeo e ikemetšego, gore lefapha
leo le hlalošitšwego le feletše;
- hlaola mafaphana ao a aroganego ka go sekaseka ntlha ya mohola;
- lebeledišiša matla a tšhomo ya molaohlangwa wo o lego gona wo o
šišintšwego mo go mafapha, mafaphana le magato, mme la beakanya ka
tshwanelo; le
- go beakanya tlhalošo ya kgwebo ya go tšweletša Lekgotla la Maemo a
Bosetšhaba goba Lekgotla la Thlamo ya Maemo leo le akaretšago dipoelo,
dikgokagano le maanotshepetšo a thekišo, tekatekanyetšo le tsela ya
nako.
(3) Ge a dira kgopelo ya ngwadišo bjalo ka Lekgotla la Thlamo ya Maemo,
mokgopedi o tla -
- hlaloša kgokagano goba tsela ya poledišano yeo e šomišwago go dira
kgopelo le go netefatša gore bakgopedi ba bangwe bao ba ka bago gona mo
mafaphaneng ba iIe ba tšea karolo mme ba thekga tlhagišo goba ba
ikemišeditše goba bakgopedi-mmogo go hwetša tumelelo;
- fana ka ditokomane tšeo di thekgago kgopelo le tlhalošo ya lefaphana
leo kgopelo e direlwago lona; le
- go bontšha kamogelo ya sephetho sa Bolaodi bjalo ka seo se bofago e
bile e le sa mafelelo, morago ga ge kahlololeswa e theeleditšwe semmušo
ke Bolaodi.
(4) Lekgotla le lengwe le le lengwe la Thlamo ya Maemo le tla, ge le
dumelelwa goba le hlangwa, fiwa lengwalo la bohlatse la ngwadišo ke Lekgotla
la Maemo a Bosetšhaba, leo le tla šomago nakong ya go se fete mengwaga ye
meraro go tloga nakong ya tumelelo le tlhamo mme le tla hlaloša mešomo ya
lona mabapi le maemo le mangwalo a thuto ao e tla a hlamago.
(5) Lekgotla la Thlamo ya Maemo gantši le tla šwalalana ge le fetša
mošongwana wa lona.
(6) Lekgotla la Thlamo ya Maemo le ka kgopela telefatšo ya nako ya
lengwalo la lona la bohlatse le e filwego go tšwa go Lekgotla la Maemo a
Bosetšhaba. Kgopelo yeo ya teletšo e tla hlagišwa ka go ngwalwa bonnyane
matšatšing a 30 pele ga ge nako ya lengwalo la bohlatse bja tumelelo e fela.
Kgogelomorago ya ngwadišo ge Lekgotla la Thlamo ya Maemo le šwalalana
- (1) Ngwadišo ya Lekgotla la Thlamo ya Maemo e ka gogelwa morago, ge go ya
ka kakanyo ya Lekgotla la Maemo a Bosetšhaba, yeo e netefaditšwego ke
Bolaodi le palelwa ke go dira mešomo ya lona ka kgotsofatšo.
(2) Lekgotla la Thlamo ya Maemo le tla šwalalana ge nako ya lengwalo la lona
la bohlatse bja ngwadišo e fela goba le feditše mošomo wa lona bjalo ka ge
o hlalošitšwe go lengwalo la lona la bohlatse bja ngwadišo.
Boleloko bja Makgotla a Thlamo ya Maemo
- (1) Mekgatlo, yeo e tla bago dihlopha tše bohlokwa tša botšeakarolo go
thuto le tlhahlo mo go mafaphana, e tla mengwa go kgetha maloko ao a tšwago
go dihlopha tšeo tša kgahlego le ditsebi go šoma mo go Makgotla a Thlamo
ya Maemo, ao a tla kgethwago ke Lekgotla la Maemo a Bosetšhaba leo le
emelago lefapha morago ga go ikgokaganya le tšhomišanommogo le makgotla ao
a amegago, mme go sa lebalwe go ela hloko matla a palamente le a porofensi,
bohlokwa bja tekatekano ya boemedi le tekatekano, kagoleswa le bokgoni bjo
bo amegago mabapi le mošomo wa Makgotla a Thlamo ya Maemo.
(2) Maina a batho bao ba kgethilwego go šoma bjalo ka maloko a Makgotla a
Thlamo ya Maemo le a dihlopha tše bohlokwa tša botšeakarolo go thuto le
tlhahlo a tla tsebagatšwa ka go Kuranta ya mmušo mme gwa mengwa tshwaetšo
mabapi le kamogelego ya bao ba kgethilwego le tekatekano ya boemedi ya
dihlopha tše bohlokwa tša botšeakarolo go thuto le tlhahlo.
(3) Ge go fiwa tumelelo, mangwalo a bohlatse a thwalo a tla fiwa ke
Lekgotla la Maemo a Bosetšhaba go bao ka moka ba kgethilwego.
(4) Mekgatlo yeo e kganyogago go emelwa go Makgotla a Thlamo ya Maemo e tla
hlahlwa mo dikgopelong tša yona tša boemedi ke tšeo di latelago:
- Lekgotla le lengwe le le lengwe la Thlamo ya Maemo le tla bopša ke
botšeakarolo ba bohlokwa ba thuto le tlhahlo mo go lefaphana, bao ba
tšwago go dihlopha tša kgahlego le ditsebi, bao ba hlaotšwego go ya ka
dinyakwa tša Bolaodi.
- Palo ya ka godimo ya baemedi bao ba bopago Lekgotla la Thlamo ya Maemo e
tla bewa ka kwano le Lekgotla la Maemo la Bosetšhaba fela ba se fete (25)
ntle le ge Bolaodi bo ka bona ka mokgwa wo mongwe.
- Modulasetulo goba moemedi yo a kgethilwego wa Bolaodi e tla ba leloko la
Lekgotla la Thlamo ya Maemo.
(5) Mokgatlo goba sehlopha sa mekgatlo yeo e kganyogago go dumelelwa bjalo ka
Lekgotla la Thlamo ya Maemo e tla netefatša mo kgopelong ya yona ya tumelelo
gore e hlamile sehlopha sa ka thoko seo se tla šomago bjalo ka Lekgotla la
Thlamo ya Maemo maloko a sona a tla bontšha maikemišetšo a molawana wa
22(4). Kgopelo ye bjalo ka yeo ya tumelelo ya Lekgotla la Thlamo ya Maemo e
tla ba ka tlase ga tsinkelo ya setšhaba bjalo ka ge go hlalošitšwe go
molawana wa 22(2).
Kgetho ya maloko go Makgotla a Thlamo ya Maemo
- (1) Mekgatlo yeo e kganyogago go kgetha maloko go Makgotla a Thlamo ya
Maemo ba swanetše ela šedi taba ya tekatekano le kagoleswa, mme e tla
kgetha batho bao -
- ba tla lebelelago merero ya tšweletšo, tekatekano, kgahlego ya
setšhaba le tshepelelano le maemo a boditšhabatšhaba mabapi le thuto le
tlhahlo go mafaphana;
- ba tla tshepagalago mo lefaphaneng leo le amegago, leo le hwetšago
tlhompho, mme ba na le bokgoni le boitemogelo bjo bo nyakegago mo go
lefaphana mme ba na le thekgo ya lekgotla leo le kgethago;
- ba kgonago go kgothaletša le go ba bommaditsela ba dinyakwa le
dikgahlego magatong ka moka ka gare ga mafaphana ao a akaretšwago ke
Lekgotla la Thlamo ya Maemo;
- ba tla ahlolago ka leihlo le bogale maemong a godimo; mme
- ba nago le maikemišetšo magareng a Lekgotla la Thlamo ya Maemo,
Lekgotla la Maemo la Bosetšhaba le lefelo la kgetho.
Mešomo ya Lekgotla la Thlamo ya Maemo
- (1) Lekgotla la Thlamo ya Maemo le tla -
- hlama maemo le mangwalo a thuto go ya ka dinyakwa tša Bolaodi mo
mafaphaneng le magatong ao a hlaotšwego;
- sepetša magato le nako le go a tlhahloba leswa;
- šikinya magato le mangwalo a thuto go Lekgotla la Maemo la Bosetšhaba;
- šišinya dinyakwa tša go ngwadiša balekodi le batlhahlobi goba
makgotla a batlhahlobi; mme
- ba dira mešomo yeo ba tla e fiwago ke Lekgotla la Maemo la Bosetšhaba
nako le nako.
(2) Ge le dira mešomo yeo e hlalošitšwego go molawana wa 24(1) Lekgotla la
Thlamo ya Maemo le tla -
- obamela diphetho tša Bolaodi mabapi le tsweletšo le tiragatšo ya
Legora la Mangwalo a Thuto la Bosetšhaba;
- kopanya le ditsebi ka go lefapha leo le hlaotšwego mabapi le nepagalo
le kamogelego ya dipoelo tša mediro yeo mme le bule dipoelo tšeo go ka
fetlekollwa;
- kwlakwatša dipoelo tšeo ka go Kuranta ya mmušo go tshwaetšwa ke
mafapha ao a nago le kgahlego;
- netefatša gore dipoelo tša mediro yeo di ka tlase ga phetleko ya
sehlopha sa tekolo seo se hlalošitšwego go molawana wa 17, pele ga
hlagišo go Bolaodi.
MELAWANA YA TSHEPETŠO LE MEDIRO YA TŠA DITŠHELETE YA
LEKGOTLA LA MAEMO LA BOSETŠHABA LE LEKGOTLA LA THLAMO YA MAEMO
Melawana ya tshepetšo
- Ditiro le mešomo ya Lekgotla la Maemo la Bosetšhaba di tla laolwa ke
Melawana ya Tshepetšo mo go Kgokeletšo go Melawana ye.
Go lefela mediro ya Makgotla a Thlamo ya Maemole le Makgotla a Maemo a
Bosetšhaba
- (1) Lekgotla le lengwe le le lengwe la Maemo la Bosetšhaba le tla, nakong
ya ge le fiwa tumelelo le ngwaga ka ngwaga go tloga moo go sepelelana le
peakanyo ya ditšhelete yeo e boeletšwago ya Bolaodi, hlagiša lengwalo la
tlhalošo ya peakanyo ya kgwebo leo le bontšhago maikemišetšo ao a tlago
fihlelelwa mo nakong ya tebeleloleswa yeo gantši e lego mengwaga ye meraro,
mme e akaretša tekatekanyetšo ya ditšhelete.
(2) Tekatekanyetšo ya ditšhelete e tla dirwa ka mokgwa wo go kwanwego ka
wona le Bolaodi mme e tla hlagišwa go Bolaodi gore e dumelelwe.
(3) Maloko a Makgotla a Maemo a Bosetšhaba a amogela hlatswadiatla mešomong
ya bona ya mabapi le Lekgotla la Maemo la Bosetšhaba go ya ka melawana ya
Ditirelo tša Setšhaba bjalo ka ge e fetotšwe ke Boaodi, hlatswadiatla yeo e
tla ba le, fela e sa beelwa fela tebogo ya go ba gona dikopanong, thušatiro
le dinamelwa le ditefelo tše dingwe tšeo di amegago.
(4) Maloko a dikomiti tša Makgotla a Maemo a Bosetšhaba ao e sego maloko
a Makgotla a Maemo a Bosetšhaba ao a kgethilwego ke Bolaodi, ba tla hwetša
hlatswadiatla yeo e swanago bjalo ka maloko a Makgotla a Maemo a Bosetšhaba
medirong ya bona e lego mabapi le tšhomo ya Makgotla a Maemo a Bosetšhaba:
Ge e le gore maloko a dikomiti tšeo a ile a hweditša tumelelo go Bolaodi.
(5) Bolaodi bo tla lefela mediro yeo e dumeletšwego ya Makgotla a Thlamo
ya Maemo ao a itšego ge go nyakega, mme go tla ya le go ba gona ga tšhelete
le mokgwa wa tefelo wo o tšweleditšwego go tee le Lekgotla la Thlamo ya
Maemo leo le amegago.
LEINA LE LE KOPANA
Leina le le kopana
- Melawana ye e tla bitšwa Melawana ya Makgotla a Maemo a Bosetšhaba, 1998
MELAWANA YA TSHEPETŠO YA MAKGOTLA A MAEMO A BOSETŠHABA
DITLHALOŠO
- Mo melawaneng ye, ntle le ge tlhalošo e bontšha ka mokgwa wo mongwe -
"Modulasetulo" e ra Modulasetulo wa Lekgotla la Maemo la
Bosetšhaba;
"Komiti" e ra koiti ya Lekgotla la Maemo la Bosetšhaba;
"Komiti-Phethiši" e ra komiti yeo e hlamilwego go diragatsa
mešomo ye mengwe yeo e e filwego legatong la Lekgotla la Maemo la
Bosetšhaba;
"Leloko" e ra leloko la Lekgotla la Maemo la Bosetšhaba,
"NSB" e ra Lekgotla la Maemo la Bosetšhaba;
"Sephetho" e ra sephetho sa Lekgotla la Maemo la Bosetšhaba;
"Mongwaledi" e ra leloko leo le filwego mošomo woo ke Lekgotla
la Maemo la Bosetšhaba;
MALOKO A NSB
- NSB e tla, go ya ka ditlhalošo tša Molao, ba le Modulasetulo,
Mothuša-Modulasetulo Modulasetulo, mongwaledi le maloko a mangwe ao a
kgethilwego ke SAQA go ya ka Melawana ya Makgotla a Maemo a Bosetšhaba
(melawana), go ya ka dinyakwa tša gore Modulasetulo o tla kgethwa pele ke
maloko a NSB e ka ba go tšwa go maloko a bona goba go tšwa methopong ye
mengwe.
BAHLANKEDI BAO BA DULAGO SETULO
- Modulasetulo wa NSB goba wa komiti o tla dula setulo dikopanong tša NSB
goba Komiti bjale ka ge go nyakega. Ge modulasetulo a se gona kopanong,
mothuša-modulasetulo o tla dula setulo. Ge bobedi bo se gona, maloko ao a
lego gona a tla kgetha magareng a bona, modulasetulo wa go tšwa a swere go
kopano yeo.
KOPANO YA NSB
- NSB e tla kopana lefelong leo le ka dinakong tšeo go tla kwanwago ka
tšona nako le nako.
- Dikopano tšeo di ikgethilego di ka swarwa go ya ka kakanyo ya
Modulasetulo, goba ka kgopelo yeo e nago le mabaka ya maloko ao a sego ka
tlase ga pedi-tharong mo kopano e tlago swarwa ka nako le lefelong leo di
tlago bewa ke Mongwaledi, ka bonako bjo bo kgonegago morago ga go amogela
kgopelo ye bjalo.
- Modulasetulo ka morago ga go kopana le Komiti-Phethiši o tla ba le tokelo
ya go fega kopano ye nngwe le ye nngwe ya NSB ge ditaba tšeo di lego
lenaneong di se na tlhokagalo ya kopano yeo, mme maloko a tla eletšwa ka
phego yeo beke pele ga ge NSB e kopana, gape le ka kwesišo ya gore dikopano
di ka se phumulwe goba tša fegiwa mabakeng a ditiragalalo goba mabaka ao a
sego ka tlase ga taolo ya NSB ntle le ge pedi-tharong e ka dumela seo
- Motho yo mongwe le yo mongwe yo go ba gona ga gagwe go nyakegago mo
kopanong, a ka mengwa ke NSB go ba gona kopanong ye nngwe le ye nngwe ya
NSB.
- Ditokomane ka moka tšeo di romelwago maloko di tla ngwalwa ka mokgwa wo o
lebanego mohuta le maemo a diteng, ka kwešišo ya gore ke maikarabelo a
maloko go netefatša gore ditokomane tše bjalo di fiwa šedi go ya ka mo di
bitšwago.
TSEBIŠO YA KOPANO
- Tsebišo ya kopano ye nngwe le ye nngwe ya NSB yeo e tla akaretšago
lenaneo la ditaba tšeo di swanetšego go šetšwa fao, e tla ntšhwa ke
Mongwaledi go leloko le lengwe le le lengwe, le batho bao ba swanetšego go
ba gona bonnyanye matšatši a 14 pele ga letšatši leo le kgethilwego la
kopano go aterese yeo e ngwadišitšwego le Mongwaledi: Ka kwešišo ya gore
mabakeng a dikopano tšeo di ikgethilego, lengwalo la tsebišo ye kopana,
bjalo ka ge Modulasetulo a ka tšea sephetho, fela e sego ka tlase ga
matšatši a mararo a mošomo, le ka fiwa.
- Go se amogele tsebišo, yeo e rometšwego go aterese yeo e
ngwadišitšwego ke leloko lefe goba lefe, go ka se ame goba gona go
šitiša tshepetšo ya kopano efe goba efe.
BOINGWADIŠO BJA GO BA GONA
- Leloko le lengwe le le lengwe leo le lego gona mo kopanong ya NSB le tla
saena retšisetara yeo e tla bago gona mabapi le seo.
KHORAMO
- Seripa se tee sa maloko, go akaretšwa le Modulasetulo, se tla bopa
khoramo mo dikopanong ka moka tšeo di tlwaelegilego tša NSB. Mo dikopanong
tšeo di ikgethilego, pedi-tharong go akaretšwa le Modulasetulo, e tla bopa
khoramo.
- Ge palo ya maloko ao a lego gona ka nako le lefelong leo le beetšwego
kopano e se ya lekana go bopa khoramo, kopano e tla tšwela pele, ka
kwešišo ya gore diphetho tšeo di tla tšewago di tla tšewa bjalo ka
tšeo di akantšwego fela mme di tla sepetšwa go NSB go ahlaahlwa gape le
ditšhišinyo pele di ka amogelwa semmušo.
PEGO GO BA DITABA
- Mo go swanetšego go fa pego go baditaba mabapi le dintlha tšeo di lego
mabapi le mediro le dikopano tša NSB, e tla ntšhwa ke Modulasetulo wa NSB
ga mmogo le Modulasetulo wa Boalodi.
METSOTSO
- Metsotso ya kopano ye nngwe le ye nngwe e tla hlangwa mme ya hlagišwa go
kopano yeo e latelago gore e tšewe bjalo ka ya nnete. Mongwaledi o tla
ntšha metsotso go maloko ka nako e tee le tsebišo ya kopano yeo e
latelago.
- Metsotso e ka se hlaloše ntlha ka ntlha ka ga tshepetšo ya kopano, fela
e tla ba pego yeo e akareditšwego ya tshepetšo, diphetho le ditiro tšeo
di nyakegago, ka kwešišo ya gore leloko le lengwe le le lengwe le tla ba
le tokelo ya go kgopela gore kgopolo ya gagwe e ngwalwe ka gare ga metsotso.
DINGANGIŠANO TŠA NSB LE GO BOUTA
- Tshepetšong ya kopano ye nngwe le ye nngwe ya NSB melawana ya mehleng ya
ngangišano e tla latelwa.
- Sephetho se tla tšewa go ya kwano, ka kwešišo ya gore mo go sa
fihlelelwego kwano, go ka šomišwa boutu. Mo boutu e swanetšego e tla ba
ka go emiša seatla ntle le ge paloto e ka kgopelwa ke yo mongwe wa maloko,
mo go tla swarwago paloto ya sephiri.
- Modulasetulo, ge a le setulong a ka se be le boutu ya ngangišano empa ya
kgetho
- Ge Modulasetulo a se gona, Modulasetulo wa motšwa-o-swere (e ka
mothuša-modulasetulo goba yo mongwe) a ka se be le boutu ya kgetho, empa
boutu ya ngangišano.
- Ke maikarabelo a leloko la NSB go bea phatlalatša dikgahlego tša gagwe
go taba yeo go ngangišanwago ka yona go NSB le go iphološa ge sephetho se
tšewa tabeng yeo ke NSB.
- Ntle le ge go hlalošitšwe ka mokgwa wo mongwe mo melawaneng, sephetho sa
bontši bja maloko ao a lego gona kopanong ya NSB e tla ba sephetho sa NSB.
Dikgopolo tša bonnyane di ka ngwalwa ka kgopelo ya maloko ao.
- Bjalo ka ge melawana ye e hlaloša, ge go ka tšwelelela morero wo mongwe
magareng a dikopano, wo o nyakago sephetho sa NSB mme go ya ka kgopolo ya
Modulasetulo morero woo o se wa swanela go letela kopano yeo e latelago ya
mehleng ya NSB, Modulasetulo a ka fa Mongwaledi matla a go beakanya le go
ntšha tsebišo ka poso yeo e ngwadišitšwego goba poso ya lebelo go leloko
le lengwe le le lengwe a bontšha sehlogo sa taba, mme go nyakega boutu ya
go romelwa ka poso yeo ka yona sephetho se ka tšewago. Tsebišo e tla
hlaloša lebaka leo ka lona boutu ya poso e tla dirwago, yeo e ka se bego ka
tlase ga matšatši a 10 (lesome) go letšatšing leo tsebišo e
ntšhitšwego ka lona. Sephetho sa bontši bja NSB se tla tšewa bjalo ka
sephetho sa NSB. Dipoelo tša paloto ye nngwe le ye nngwe ye bjalo di tla
tsebišwa kopanong yeo e latelago ya NSB.
TLHAMO YA DIKOMITI
- NSB e ka hlama dikomiti, go akaretšwa le Komiti-Phethiši go ya Melawana
ya diNSB.
KOMITI-PHETHIŠI
- Komiti-Phethiši yeo e hlamilwego go ya ka Molawana e tla bopša ke maloko
a NSB mme a tla kgethwa ke yona. E tla ba le Modulasetulo le palo ya maloko
yeo e tla bewago mme ya kgethwa ke NSB: Ka tlhalošo ya gore:
25.1 Komiti-Phethiši yeo e tla, go ya ka ditaelo tša NSB, sepetša ditaba
tša NSB magareng a dikopano, ka kwešišo ya gore diphetho ka moka mabapi le
merero ya tshepetšo e tla ba namane ya NSB;
25.2 Modulasetulo, goba ge Modulasetulo a se gona, Mothuša-Modulasetulo
goba ge Mothuša-Modulasetulo a se gona, Modulasetulo wa motšwa-o -swere yo a
kgethilwego ke maloko o tla dula setulo dikopanong ka moka tša
Komiti-Phethiši;
25.3 Modulasetulo o tla bega ka mošomo wa Komiti-Phethiši kopanong ye
nngwe le ye nngwe ya mehleng ya NSB, le
25.4 khoramo ya Komiti-Phethiši e tla bopša ke Modulasetulo le seripa sa
maloko a Komiti yeo.
DIKOMITI TŠE DINGWE
- Komiti e tla ba le palo ya maloko a NSB goba batho bao e sego maloko a NSB
goba maloko a NSB ga mmogo le batho ba bangwe , bjalo ka ge NSB e tla
ikgethela, yeo e tlago šoma lebakeng leo le tlago bewa ke NSB.
26.1 NSB e tla fa leloko le lengwe le le lengwe la komiti yeo matla a go ba
Modulasetulo wa komiti.
26.2 Komiti e ka, ka tumelelo ya NSB, hlama sehlopha se tee sa tšhomo goba go
feta go šoma ka tlase ga taolo ya komiti, mešomo ya komiti yeo NSB e ka e
fago goba go nyakišiša ka ga merero yeo e welago ka tlase ga mešomo le
matla a komiti.
26.3 Komiti ye nngwe le ye nngwe ntle le Komiti-Phethiši, e ka, ka
tumelelo ya Komiti-Phethiši, kgetha motho o tee goba ba babedi bjalo ka
maloko a komiti lebakeng leo le rilego goba maikemišetšong ao a rilego.
26.4 NSB eka, go ya ka mabaka ao a ka bonwago a swanetše , ka kakaretšo
goba mabapi le taba yeo e rilego, fa komiti ye nngwe le ye nngwe matla goba
mošomo wo e o filwego go ya ka Molawana.
26.5 NSB e ka gogela morago, telefatša goba go fetola mabaka a kgokagano go
komiti, fela tšhišinyo ye bjalo e tla fetetšwa go komiti go senkwa le go fa
maikutlo.
26.6 Leloko la komiti leo le sego la kgopela tshwarelo pele ga nako, leo le
palelwago go iponatša dikopanong tše tharo tša go latelana tša komiti yeo,
le tla kgaolwa go ba leloko.
26.7 Leloko la komiti le ka leboga mošomo go tšwa mo komiting yeo ka go
ngwala tsebišo.
26.8 Ge go hlolega sekgoba mo komiting, Modulasetulo wa komiti yeo o tla
tsebiša NSB ka go ngwala mo kopanong ya mathomo yeo e latelago ya NSB, yeo e
tla bonago gore sekgoba seo se a tlatšwa.
GO BEGA GA DIKOMITI
- Modulasetulo wa komiti ye nngwe le ye nngwe o tla hlagiša pego ka ga
mediro ya komiti mo kopanong ye nngwe le ye nngwe ya NSB ya mehleng.
DIKOPANO TŠA DIKOMITI
- Ditlhalošo tša temana ya 7 go ya go 20 di tla šoma go komiti ye nngwe
le ye nngwe ya NSB di balwa le diphetogo tšeo di nyakwago ke tlhalošo ya
taba: Ka kwešišo ya gore malebiša a temana ye, ge go bolelwa ka
"NSB", "Modulasetulo" goba "Mongwaledi" di tla
tšewa bjalo ka ge di e ra "Komiti" "Modulasetulo wa
Komiti" goba "Mongwaledi wa Komiti", ka go latelana.
MALOKO A TLALELETŠO
- Maloko a tlaleletšo ao a kgethilwego go dikomiti go ka Molawana bao ba
tla bago le matla ka moka a leloko go kopano ye nngwe le ye nngwe, go
akaretšwa le tokelo ya go bouta.
KAROLO YA MONGWALEDI
- Mošomo wa bongwaledi wo o laolwago ke mešomo ya NSB, o tla dirwa go ya
ka ditaelo tša Modulasetulo wa NSB, o tla dirwa ke Mongwaledi.
- Karolo ya Mongwaledi ke go thuša NSB ka:
31.1 go dira mošomo wa bongwaledi
31.2 go eletša go merero ya tša taolo
31.3 tirelo ya taolo ye hlwahlwa
31.4 go laola diporotšeke
31.5 go dira mešomo yeo NSB e ka e nykago nako le nako.
PHETOGO YA MELAWANA
- Melawana ye e ka oketšwa goba ya fetolwa mo kopanong ye nngwe le ye nngwe
ya NSB ka kwano le Bolaodi, ke bontši bja maloko ao a lego gona: Ka
kwešišo ya gore diphetogo tšeo di dira ntlha ye itšeng mo lenaneong la
ditaba, mme tlhalošo ya diphetogo tšeo e sepedišitšwe le lenaneo la
ditaba magareng a maloko mme maloko ao lego kopanong a se be ka tlase ga
seripa.
GO SENKA GAPE DIPHETHO TŠA NSB
- Sephetho se sengwe le se sengwe seo se tšewago kopanong ya NSB se tla
fiwa nomoro ya go ikgetha ya Sephetho sa NSB mme se tla tšewa bjalo ka
sephetho sa NSB. Leloko leo le kganyogago gore sephetho se senkwe leswa le
swanetše go hlagiša tsebišo ka go ngwala le mabaka ao a tletšego a
tshenko leswa go Mongwaledi matšatšing a lesomenne pele ga kopano ya NSB.
Ge e le gore NSB e ka fetola sephetho, seo se tla ngwalwa ka gare ga
metsotso ya kopano mme gwa dirwa diphetogo tšeo di swanetšego ditokomaneng
mme gwa ntšhiwa ditokomane tšeo di fetotšwego.
Print friendly version


c: text/html

text:
Na re Swanetše go Bea Modimo Molato Bakeng sa go Tlaišega ga Rena?
Karabo ya Beibele
Beibele e araba ka aowa yeo e kwagalago! Tlaišego e be e se karolo ya morero wa Jehofa Modimo bakeng sa batho. Lega go le bjalo, banyalani ba pele ba ile ba rabela kgahlanong le bogoši bja Modimo, ba kgetha go ipeela ditekanyetšo tša bona tša se se lokilego le se se fošagetšego. Ba ile ba furalela Modimo gomme ba lebeletšana le ditlamorago tša seo.
Lehono re kwa ditlamorago tša kgetho ya bona e fošagetšego. Eupša Modimo ga se mothomi wa tlaišego ya batho ka tsela le ge e le efe.
Beibele e re: “A go se be le yo a rego ge a le molekong a re: ‘Ke lekwa ke Modimo.’ Gobane Modimo a ka se ke a lekwa ka dilo tše mpe le gona yena ga a leke motho le ge e le ofe.” (Jakobo 1:13) Tlaišego e ka wela motho le ge e le ofe—gaešita le batho bao Modimo a ba ratago.

robotstxt: allowed

filter: keep


text:
Thušo Bakeng sa Lapa
Lapa e ka ba lefelo la tšhireletšego leo le nago le lerato le la go tšhabela mathata a letšatši le letšatši. O ka dira gore lapa la gago le be bjalo ka go diriša keletšo e šomago ya Beibele.
Tlhokomedišo: A mangwe a maina a batho bao ba tsopotšwego karolong ya “Banyalani le Batswadi” le ya “Bafsa” a fetotšwe.
Banyalani le Batswadi
Kamoo le ka Rarollago Mathata
Tsela e botse ya go rarolla bothata e ka dira gore lenyalo leo le tiilego le le thabilego le fapane le lenyalo le fokolago le leo le nolago mooko.
Nweletša Ditekanyetšo tša Boitshwaro Baneng ba Gago
Na ngwana wa gago o tseba therešo ka thobalano? Ithute ka ditekanyetšo tša Modimo le ka seo o swanetšego go se ruta bana ba gago.
Bafsa
Nka Lebeletšana Bjang le go Belaela Kudu?
Dilo tše hlano tšeo di ka go thušago gore go belaela go go hole go ena le go go gobatša.
Jesu Kriste ke Mang? (Karolo 1)
O ka araba bjang motho yo a rego Jesu e be e fo ba motho yo a lokilego, e sego go feta moo?


text:
Kgaolo 58: Dafida le Goliata
BAFILISITA ba ile ba tla gape go tlo lwa le Baisiraele. Mo nakong ye, bomogolwago Dafida ba bararo ba be ba le madireng a Saulo. Ka gona ka letšatši le lengwe Jese o ile a re go Dafida: ‘Tšea mabele a le dinkgwa tše o di išetše bana beno. O bone kamoo ba phelago ka gona.
Ge Dafida a fihla mešašeng ya madira a Baisiraele, o ile a kitimela ntweng gore a yo nyaka bana babo. Monna wa senatla wa Mofilisita e lego Goliata o ile a tla moo go tlo kwera Baisiraele. O be a dutše a dira se mesong e mengwe le e mengwe le mantšiboeng a mangwe le a mangwe ka matšatši a 40. A goeletša a re: ‘Kgethang yo mongwe wa banna ba lena a tlo lwa le nna. Ge e ba a ka mphenya gomme a mpolaya, gona re tla ba bahlanka ba lena. Eupša ge e ba nka mo fenya gomme ka mmolaya, gona lena le tla ba bahlanka ba rena. Kgethang motho yo le nyakago gore a lwe le nna.’
Dafida a botšiša a mangwe a madira a Baisiraele a re: ‘Motho yo a tlago go bolaya Mofilisita yo gomme a dira gore Baisiraele ba se sa kwerwa, o tla hwetša’ng?’
Yo mongwe wa madira ao a re: ‘Saulo o tla mo nea mahumo a mantši. O tla mo nea le morwedi wa gagwe gore e be mosadi wa gagwe.’
Eupša Baisiraele ka moka ba be ba tšhaba Goliata ka gobane e be e le yo motelele kudu. Botelele bja gagwe e be e le dimithara tše e ka bago tše 3, e bile o be a na le mohlabani yo mongwe yo a bego a mo rwalela kotse.
Madira a mangwe a ile a ya go Kgoši Saulo a mmotša gore Dafida o nyaka go lwa le Goliata. Eupša Saulo a re go Dafida: ‘O ka se kgone go lwa le Mofilisita yo. O sa le mošemanyana gomme yena e bile mohlabani bophelo bja gagwe ka moka.’ Dafida a araba a re: ‘Nkile ka bolaya bere le tau tšeo di bego di nyaka go tšea dinku tša tate. Mofilisita yo o tla swana le e nngwe ya tšona. Jehofa o tla nthuša.’ Ka gona Saulo a re: “Sepela, anke Jehofa a be le wena.”
Dafida a theogela nokeng gomme a topa maswikana a mahlano a boreledi, a a tsenya ka mokotlaneng wa gagwe. Ke moka a tšea seragamabje sa gagwe a ya go senatla sela. Ge Goliata a bona Dafida, o ile a se kgolwe. A nagana gore go be go tla ba bonolo kudu go bolaya Dafida.
Goliata a re: ‘Wena leka feela o tle go nna, ke tla nea dinonyana le diphoofolo setopo sa gago gore di se je.’ Lega go le bjalo Dafida a re: ‘Wena o tla go nna ka tšhoša le marumo a mabedi, eupša nna ke tla go wena ka leina la Jehofa. Lehono Jehofa o tla go gafela diatleng tša ka gomme ke tla go bolaya.’
Ka yona nako yeo, Dafida a kitimela go Goliata. A ntšha leswikana ka mokotlaneng wa gagwe, a le tsenya ka seragamabjeng ke moka a le betša ka matla a gagwe ka moka. Leswikana leo la tsena phatleng ya Goliata gomme a wa a hwa! Ge Bafilisita ba bona gore mogale wa bona o hwile, ka moka ga bona ba tšhaba. Baisiraele ba ba kitimiša gomme ba fenya ntweng yeo.
1 Samuele 17:1-54.
Dipotšišo
- Ke’ng seo Goliata a ilego a dulela go se botša madira a Baisiraele?
- Goliata e be e le yo motelele gakaaka’ng, gomme ke moputso ofe woo Kgoši Saulo a bego a o holofeditše monna yo a bego a tla bolaya Goliata?
- Dafida o ile a re’ng ge Saulo a be a mmotša gore a ka se kgone go lwa le Goliata ka gobane Dafida e sa le mošemanyana?
- Ge Dafida a be a araba Goliata, o ile a bontšha bjang gore o be a botile Jehofa?
- Bjalo ka ge o bona mo seswantšhong, Dafida o ile a diriša’ng go bolaya Goliata, gona go ile gwa direga’ng ka Bafilisita ka morago ga se?
Dipotšišo tša tlaleletšo
- Bala 1 Samuele 17:1-54.
Ke ka baka la’ng Dafida a be a sa tšhabe Goliata, gomme re ka ekiša bjang sebete sa gagwe? (1 Sam. 17:37, 45; Baef. 6:10, 11)
Ke ka baka la’ng Bakriste ba sa swanela go phadišana go swana le Goliata ge ba bapala goba ba itapološa? (1 Sam. 17:8; Bagal. 5:26; 1 Tim. 4:8)
Mantšu a Dafida a bontšha bjang gore o be a na le tumelo ya gore Modimo o tla mo thuša? (1 Sam. 17:45-47; 2 Dikor. 20:15)
Pego ye e bontšha bjang gore ntwa ye e be e le magareng ga Jehofa Modimo wa therešo le medimo ya maaka, go e na le go fo re botša ka ntwa ya dihlopha tše pedi tša madira tšeo di bego di lwantšhana? (1 Sam. 17:43, 46, 47)
Mašaledi a batlotšwa a ekiša bjang mohlala wa Dafida tabeng ya go bota Jehofa? (1 Sam. 17:37; Jer. 1:17-19; Kut. 12:17)


text:
Na Dihlatse tša Jehofa ke Sehlotswana sa Amerika?
Ntlokgolo ya rena ya lefase e United States of America. Lega go le bjalo, ga re sehlotswana sa Amerika ka baka la mabaka a latelago:
Ba bangwe ba hlalosa sehlotswana e le sehlopha sa bodumedi seo tšwelego bodumeding bjo bo lego gona. Dihlatse tša Jehofa ga se tša tšwa sehlopheng se itšego sa bodumedi. Go e na le moo, re nagana gore re theile lefsa mohuta wa Bokriste bjoo bo bego bo latelwa lekgolong la pele la nywaga.
Dihlatse tša Jehofa di swaregile ka go ruta batho Beibele dinageng tša ka godimo ga tše 230. Go sa šetšwe gore re dula kae, re botegela Jehovah Modimo le Jesu Kriste ka mo go feletšego, e sego mmušo wa U.S. goba mmušo le ge e le ofe wa batho.—Johane 15:19; 17:15, 16.
Dithuto tša rena ka moka di theilwe Beibeleng, e sego mengwalong ya moetapele yo a itšego wa bodumedi United States.
—1 Bathesalonika 2:13.
Re latela Jesu Kriste, e sego moetapele le ge e le ofe wa motho.
—Mateo 23:8-10.


text:
THUŠO BAKENG SA LAPA | LENYALO
Go Dirišana le Mmatswale le Ratswale
TLHOHLO
“Ge re be re na le mathata, mosadi wa ka o ile a botša batswadi ba gagwe. Ka morago tatagwe o ile a nkeletša ka bothata bjoo. Seo ga se sa ntshwara gabotse!”—James. *
“Mmatswale wa ka o rata gore, ‘Ke hlologetše morwa wa ka kudu!’ A bolele kamoo ba bego ba tlwaelane ka gona, e lego seo se dirago gore ke ikwe ke le molato ka go nyalana le morwa wa gagwe le go dira gore a dule a hlobaela ka morwa wa gagwe!”—Natasha.
Na go a kgonega go se dumelele mathata ao re nago le ona le mmatswale le ratswale gore a se fetoge mathata a lenyalo?
SEO O SWANETŠEGO GO SE TSEBA
Lenyalo le bopa lapa le lefsa. Beibele e re monna yo a nyalago “o tla tlogela tatagwe le mmagwe, a kgomarela mosadi wa gagwe.” Go bjalo le ka mosadi tabeng ya batswadi ba gagwe le monna wa gagwe. Ge mosadi a nyalwa, Beibele e re, ba babedi e tla ba “nama e tee.” Ke lapa le lefsa.—Mateo 19:5.
Lenyalo la gago le tla pele ga batswadi ba gago. Moeletši wa tša manyalo John M. Gottman o ngwadile gore: “Selo sa bohlokwa kudu seo banyalani ba swanetšego go ithuta sona ke gore ka mehla ge yo mongwe a dira selo a naganele yo mongwe. Go hlagolela botee le molekane wa gago goba go bo tsošološa go ka akaretša go kgaogana le lapa leno.” *
Batswadi ba bangwe ba ka thatafalelwa ke go dira diphetogo. Monna yo mongwe yo a nyetšego yo e sa lego yo mofsa o re: “Pele re nyalana, mosadi wa ka o be a rata go etiša dikgahlego tša batswadi ba gagwe pele. Ka morago ga ge re nyalane, mmagwe o ile a lemoga gore morwedi wa gagwe o theetša nna go feta yena. Go be go se bonolo gore a amogele seo.”
Ba bangwe bao ba sa tšwago go nyalana ba ka ba le bothata bjo bo swanago. James yo go boletšwego ka yena pejana o re: “Go ba le mmatswale le ratswale ga go swane le go ba le bagwera bao o ikgethetšego bona. Go bjalo ka ge eka motho yo mongwe o go botša gore, ‘O na le bagwera ba babedi ba bafsa, o rata goba o sa rate.’ Gaešita le ge ba go tena ke ba geno!”
SEO O KA SE DIRAGO
Ge e ba wena le molekane wa gago le sa dumelelane ka ditaba tšeo di akaretšago mmatswale le ratswale, lwela gore le rarolle ditaba ka moya wa tirišano. Latela keletšo ya Beibele ya go “tsoma khutšo gomme o e phegelele.”—Psalme 34:14.
Bakeng sa go go thuša go dira bjalo, ela hloko maemo a latelago. Boemo bo ka tšwelela bo šupa mosadi goba monna. Lega go le bjalo, ditlhohlo tše di šoma go motho wa bong le ge e le bofe gomme melao ya motheo yeo e ahlaahlwago e ka go thuša go rarolla mathata a mantši ao o bago le ona le mmatswale le ratswale.
Mosadi wa gago o re o duma ge nkabe o kwana le mmagwe. Eupša wena o hwetša go le thata go dirišana le mmagwe.
Leka se: Boledišana le molekane wa gago ka bothata bjoo, gomme o ikemišetše go dira diphetogo. Taba ga se gore o ikwa bjang ka mmatswale wa gago, eupša ke gore o ikwa bjang ka molekane wa gago—motho yo o ikannego go mo rata. Nakong ya poledišano, nyaka tsela e tee goba tše pedi tšeo o ka kaonefatšago tswalano ya gago le mmatswale gomme o di latele. Ge mosadi wa gago a bona maiteko ao o a dirago, ga go pelaelo gore o tla go hlompha le go feta.—Molao wa motheo wa Beibele: 1 Bakorinthe 10:24.
Monna wa gago o go botša gore wena o rata go kgahliša batswadi ba gago go feta yena.
Leka se: Boledišana le monna wa gago ka bothata bjo gomme o leke go bo bona ka tsela ya gagwe. Ge e le gabotse, monna wa gago ga se a swanela go belaela ge e ba o swara batswadi ba gago gabotse. (Diema 23:22) Lega go le bjalo, go ka nyakega gore o mo kgodiše—ka mantšu a gago le ditiro—gore o etiša yena pele ga batswadi ba gago. Ge e ba monna wa gago a kgodišegile ka seo, ga se gantši a ka ikwa a phadišana le batswadi ba gago ka gore ke mang a tlago pele.—Molao wa motheo wa Beibele: Baefeso 5:33.
Mosadi wa gago o ya go batswadi ba gagwe bakeng sa keletšo go e na le go tla go wena.
Leka se: Boledišana le mosadi wa gago gomme le kwane ka mellwane yeo le swanetšego go e bea. Lwela go ba le tekatekano. Na ka mehla go fošagetše go bolela le motswadi ka bothata bjo itšego? Ke ne’ng moo go ka amogelegago? Ge e ba bobedi bja lena le dumelelana ka mellwane yeo le e beilego, taba ye ga se ya swanela go ba bothata.—Molao wa motheo wa Beibele: Bafilipi 4:5.
^ ser. 4 Maina sehlogong se a fetotšwe.
^ ser. 9 Go tšwa pukung ya The Seven Principles for Making Marriage Work.


text:
Na Beibele e ka Nthuša ge ke Gateletšegile?
Karabo ya Beibele
Ee, ka gobane thušo e kaonekaone e tšwa go “
Modimo Yo a homotšago, a kgothatšago, a lapološago le go thabiša bao ba gateletšegilego.”—2 Bakorinthe 7:6, The Amplified Bible.
Seo Modimo a se neago bao ba gateletšegilego
Matla. Modimo ga a go ‘
lapološe le go go thabiša’ ka go tloša mathata a gago ka moka, eupša o dira seo ka go araba dithapelo tša gago ge o rapelela matla a go lebeletšana le maemo a gago. (Bafilipi 4:13) O ka kgodišega gore o ikemišeditše go go theetša, ka gobane Beibele e re: “
Jehofa o kgauswi le ba dipelo tše di robegilego; o phološa ba meoya e nyamilego o šoro.” (Psalme 34:18) Ge e le gabotse, Modimo o kgona go go kwa ge o kgopela thušo le ge o sa kgone go mo hlalosetša maikwelo a gago.—Baroma 8:26, 27.
Mehlala e mebotse. Mongwadi yo mongwe wa Beibele o rapetše Modimo ka gore: “
Ke go biditše ke le bodibeng bja tlalelo.” Mopsalme yo o ile a lebeletšana le kgateletšego ya gagwe ka go gopola gore Modimo o ikemišeditše go re lebalela dibe tša rena. Go e na le moo, o ile a botša Modimo a re: “
Ge e ba o be o latišiša melato, wena Jah, wena Jehofa, go be go tla ema mang? Gobane o lebalela e le ka kgonthe, e le gore o boifše.”—Psalme 130:1, 3, 4.
Kholofelo. Ntle le go ba homotša gona bjale, Modimo o holofeditše go tloša mathata ka moka ao a bakago kgateletšego. Ge a phethagaditše kholofetšo yeo, “
dilo tša pele [go akaretša le kgateletšego] di ka se sa gopolwa, e bile di ka se sa rotoga pelong.”—Jesaya 65:17.
Tlhokomedišo: Gaešita le ge rena Dihlatse tša Jehofa re tšeela godimo thušo yeo Modimo a e neago, e bile re nyaka thušo ya dingaka malwetšing a bjalo ka kgateletšego ya monagano. (Mareka 2:17) Lega go le bjalo, ga re kgothaletše mohuta o itšego wa kalafo; eupša re nagana gore motho yo mongwe le yo mongwe o swanetše go itirela phetho ditabeng tša mohuta wo.


text:
Dihlatse tša Jehofa di Hweditše Bjang Leina la Tšona?
Leina la Modimo ke Jehofa go etša ge le hwetšagala ka Beibeleng. (Ekisodo 6:3; Psalme 83:18) Hlatse ke motho yo a tsebatšago dikgopolo goba ditherešo tšeo a tlogago a di dumela.
Ka go re’alo, leina la rena la Dihlatse tša Jehofa le re hlaola re le sehlopha sa Bakriste bao ba tsebatšago therešo ka Jehofa, yena Mmopi wa dilo ka moka. (Kutollo 4:11) Re nea batho bohlatse ka tsela yeo re phelago ka yona le ka go boledišana le bona ka seo re ithutilego sona ka Beibeleng.—Jesaya 43:10-12; 1 Petro 2:12


text:
Mmušo wa Modimo ke Eng?
Karabo ya Beibele
Mmušo wa Modimo ke pušo ya kgonthe yeo e hlomilwego ke Jehofa Modimo. Le gona ka Beibeleng “
Mmušo wa Modimo” o bitšwa “
mmušo wa legodimo,” ka ge o buša go tšwa legodimong. (Mareka 1:14, 15; Mateo 4:17, King James Version) O swana le mebušo ya batho ka dibopego tše dintši, eupša o e phagametše ka ditsela ka moka.
- Babuši. Modimo o kgethile Jesu Kriste gore e be Kgoši ya Mmušo woo le gona o mo neile matla a magolo go feta ao mmuši le ge e le ofe a ka bago le ona. (Mateo 28:18) Jesu o diriša matla a go dira feela dilo tše dibotse, ka ge a šetše a impontšhitše gore ke Moetapele yo a ka botwago le yo a nago le kwelobohloko. (Mateo 4:23; Mareka 1:40, 41; 6:31-34; Luka 7:11-17) Ka tlhahlo ya Modimo, Jesu o kgethile batho ba itšego go tšwa ditšhabeng ka moka bao ba tlago go “
buša e le dikgoši godimo ga lefase” ba na le yena legodimong.—Kutollo 5:9, 10.
- Nako Yeo o Tlago go e Fetša o Buša. Ka go se swane le mebušo ya batho yeo e bago gona ka nakwana ke moka ya wa, Mmušo wa Modimo ‘
o ka se ke wa fedišwa.’—Daniele 2:44.
- Balata. Motho le ge e le mang yo a dirago seo Modimo a se nyakago e ka ba molata wa Mmušo wa Modimo, go sa šetšwe gore borakgolokhukhu ba gagwe ke bomang goba gore o belegetšwe kae.—Ditiro 10:34, 35.
- Melao. Melao (goba ditaelo) ya Mmušo wa Modimo ga e fo thibela motho go itshwara ka tsela e fošagetšego. E dira gore balata ba wona ba be le boitshwaro bjo bobotse. Ka mohlala, Beibele e re: “
‘O rate Jehofa Modimo wa gago ka pelo ya gago ka moka, ka moya wa gago ka moka le ka monagano wa gago ka moka.’ Ye ke taelo e kgolokgolo le ya pele. Ya bobedi ya go swana le yona ke ye: ‘O rate moagišani wa gago ka mokgwa wo o ithatago ka wona.’” (Mateo 22:37-39) Go rata Modimo le moagišani go tutueletša balata ba Mmušo wo go direla batho ba bangwe dilo tše dibotse.
- Thuto. Le ge Mmušo wa Modimo o beela balata wa wona ditekanyetšo tše di phagamego, o bile o ruta batho kamoo ba ka fihlelelago ditekanyetšo tšeo.—Jesaya 48:17, 18.
- Morero. Mmušo wa Modimo ga o humiše babuši ba wona ka go ikhola ka balata ba wona. Go e na le moo, o tla phetha thato ya Modimo, go akaretša le kholofetšo ya gore bao ba mo ratago ba tla phela ka mo go sa felego lefaseng la paradeise.—Jesaya 35:1, 5, 6; Mateo 6:10; Kutollo 21:1-4.


text:
Kgaolo 34: Mohuta o Mofsa wa Dijo
NA O a tseba gore ke eng seo batho ba ba se topago mo fase? Se swana le phoka goba šobane. Ke se sešweu e bile ke mafoforana a masesanyane. Eupša ga se šobane; ke selo se itšego seo se jewago.
Go be go fetile mo e ka bago kgwedi feela ga e sa le Baisiraele ba tlogile Egipita. Ba be ba le lešokeng. Go be go sa mele dibjalo tše dintši tšeo di ka jewago moo, ka gona batho ba ile ba ngongorega ka gore: ‘Re duma ge nkabe Jehofa a ile a re bolaya kua Egipita. Ka gobane moo re be re na le dijo ka moka tšeo re bego re di nyaka.’
Ka gona Jehofa a re: ‘Ke tlo le nešetša dijo go tšwa magodimong.’ Se ke seo Jehofa a ilego a se dira. Mesong e latelago ge Baisiraele ba bona dilo tše tše ditšhweu tšeo di welego, ba ile ba botšišana ba re: “Ke eng tše?”
Moshe a re: ‘Tše ke dijo tšeo Jehofa a le neago tšona gore le di je.’ Setšhaba se ile sa di bitša MANNA. Tatso ya ona e be e le bjalo ka dinkgwa tše disesanyane tšeo di dirilwego ka todi ya dinose.
Moshe a re go setšhaba: ‘Yo mongwe le yo mongwe a tope ao a mo lekanego.’ Ka gona, se ke seo setšhaba se bego se se dira mesong e mengwe le e mengwe. Ke moka ge letšatši le fiša, manna ao a bego a šetše mo fase a be a tologa.
Moshe gape a re: ‘Go se be le yo a šadišago manna go fihlela letšatšing le le latelago.’ Eupša batho ba bangwe ba ile ba se theetše. Na o a tseba gore go be go direga eng? Mesong e latelago manna ao ba bego ba a šadišitše ba be ba hwetša a tletše diboko gomme a nkga.
Lega go le bjalo, go be go na le letšatši letee mo bekeng leo ka lona Jehofa a bego a boditše setšhaba gore se tope tekanyo yeo e lego gabedi ya manna. Letšatši leo e be e le la botshelela. E bile Jehofa o ile a botša setšhaba gore se boloke a mangwe a ona bakeng sa letšatši le le latelago, ka ge a be a ka se neše manna ka letšatši la bošupa. Ge setšhaba se be se a boloka go fihlela letšatšing la bošupa, a be a sa be le diboko e bile a sa nkge! Wo e bile mohlolo o mongwe!
Nywaga ka moka yeo Baisiraele ba e feditšego ba le lešokeng, Jehofa o ile a ba fepa ka manna.
Ekisodo 16:1-36; Numeri 11:7-9; Joshua 5:10-12.
Dipotšišo
- Mo seswantšhong, dilo tše batho ba ba di topago mo fase ke eng, gomme di bitšwa eng?
- Ke taelo efe yeo Moshe a ilego a e nea setšhaba mabapi le go topa manna?
- Jehofa o ile a botša setšhaba gore se dire eng ka letšatši la botshelela, gona ka baka la’ng?
- Ke mohlolo ofe woo Jehofa a bego a o dira ge manna a be a bolokwa go fihlela letšatšing la bošupa?
- Jehofa o tšere nako e kaaka’ng a fepa setšhaba ka manna?
Dipotšišo tša tlaleletšo
- Bala Ekisodo 16:1-36 le Numeri 11:7-9.
Ekisodo 16:8 e bontšha’ng mabapi le go nyakega ga gore re hlomphe batho bao ba kgethilwego ka tsela ya pušo ya Modimo ka phuthegong ya Bokriste? (Baheb. 13:17)
Ge Baisiraele ba be ba le lešokeng, ba ile ba gopotšwa bjang letšatši le letšatši mabapi le go nyakega ga gore ba ithekge ka Jehofa? (Ek. 16:14-16, 35; Doit. 8:2, 3)
Jesu o ile a swantšha manna le eng, gomme re holwa bjang ke “senkgwa se se tšwago legodimong”? (Joh. 6:31-35, 40)
- Bala Joshua 5:10-12.
Baisiraele ba ile ba ja manna ka nywaga e mekae, se e ile ya ba teko bjang go bona, gomme re ka ithuta’ng pegong ye? (Ek. 16:35; Num. 11:4-6; 1 Bakor. 10:10, 11)


text:
Kgaolo 113: Paulo o Roma
BONA diketane tšeo Paulo a tlemilwego ka tšona gomme o bone le mohlabani wa Moroma yo a mo hlapeditšego. Paulo e be e le mogolegwa mo Roma. O be a letile kgolegong go fihlela ge Kesara wa Roma a nagana seo a ka mo dirago sona. Le ge a be a golegilwe, batho ba be ba dumeletšwe go mo etela.
Matšatši a mararo ka morago ga ge Paulo a fihlile Roma, o ile a romela molaetša wa gore go bitšwe baetapele ba Bajuda gore ba tle ba mmone. Ka baka leo, gwa tla Bajuda ba bantši ba Roma. Paulo a ba ruta ka Jesu le ka mmušo wa Modimo. Ba bangwe ba dumela gomme ya ba Bakriste, eupša ba bangwe ba se ke ba dumela.
Paulo o be a bile a botša bahlabani ba fapafapanego bao ba bego ba mo hlapetša ditaba tše dibotse. Nywaga e mebedi yeo a e feditšego e le mogolegwa mo, o be a bolela le motho yo mongwe le yo mongwe yoo a bego a ka kgona go bolela le yena ka ditaba tše dibotse. Ka baka leo, gaešita le batho ba ntlong ya Kesara ba ile ba kwa ditaba tše dibotse tša Mmušo wa Modimo gomme ba bangwe ba bona ya ba Bakriste.
Eupša moeng yo a ngwalelago mo tafoleng ke mang? Na o ka leka go bolela gore ke mang? Ee, ke Timotheo. Le yena o kile a ba kgolegong ka baka la go bolela ka Mmušo wa Modimo, eupša gona bjale o lokolotšwe. O tlile mo go tlo thuša Paulo. Na o a tseba gore o ngwala eng? Anke re bone.
Na o sa gopola motse wa Filipi le wa Efeso yeo go boletšwego ka yona go Kgaolo 110? Paulo o ile a thuša go thoma diphuthego tša Bokriste metseng yeo. Ka ge gona bjale a le kgolegong, o ngwalela Bakriste bao mangwalo. Mangwalo ao a ka Beibeleng gomme a bitšwa Baefeso le Bafilipi. Mo seswantšhong Paulo o be a botša Timotheo seo a swanetšego go se ngwalela bagwera ba bona ba Bakriste ba Filipi.
Bafilipi ba be ba swere Paulo gabotse kudu. Ba ile ba mo romela dimpho ge a le mo kgolegong, ka gona o be a ba ngwalela lengwalo la go ba leboga. Dimpho tšeo di ile tša tlišwa ke Epaforodito. Eupša Epaforodito a babja kudu moo a bego a le kgauswi le go hwa. Gona bjale o be a fodile gomme a loketše go boela gae. O be a tla sepela le lengwalo le la go tšwa go Paulo le Timotheo ge a boela Filipi.
Ge Paulo a le mo kgolegong, o ile a ngwala mangwalo a mangwe a mabedi ao le ona a lego ka Beibeleng. Le lengwe le be le eya go Bakriste ba motseng wa Kolose. Na o a tseba gore le bitšwa eng? Le bitšwa Bakolose. Le lengwe le be le eya go mogwera wa gagwe yo a bitšwago Filemone, yoo le yena a bego a dula Kolose. Le be le bolela ka Onesimo mohlanka wa Filemone.
Onesimo o ile a tšhabela Filemone gomme a tla mo Roma. Ka tsela e itšego, a kwa gore Paulo o kgolegong gona mo. A mo etela gomme Paulo a mmotša ditaba tše dibotse tša Mmušo wa Modimo. Go se go ye kae, Onesimo a fetoga Mokriste. Ke moka a itshola gore o be a tšhabetše mong wa gagwe. Bjale na o a tseba gore Paulo o ile a ngwala eng ka lengwalong leo le yago go Filemone?
Ka lengwalong leo, Paulo o kgopela Filemone gore a lebalele Onesimo. O re: ‘Ke mo gomišetša go wena. Eupša ga bjale ga e sa fo ba mohlanka wa gago. E bile ke ngwanabo rena yo a rategago wa Mokriste.’ Ge Onesimo a boela Kolose o ile a sepela le mangwalo ao a mabedi, le lengwe le eya go Bakolose gomme le lengwe le eya go Filemone. Re ka nagana kamoo Filemone a ilego a thaba ka gona ge a be a ekwa gore mohlanka wa gagwe o fetogile Mokriste.
Ge Paulo a be a ngwalela Bafilipi le Filemone, o be a ba swaretše ditaba tše dibotse e le ka kgonthe. O ile a botša Bafilipi gore: ‘Ke romela Timotheo go lena. Eupša le nna ke tla le etela kgauswinyane.’ Ke moka a ngwalela Filemone gore: ‘Ntokišetše bodulo moo.’
Ge Paulo a lokolotšwe kgolegong, o ile a etela bana babo le dikgaetšedi tša Bakriste mafelong a mantši. Eupša ka morago a ba mogolegwa gape gona mo Roma. Mo nakong ye o be a tseba gore o tlo bolawa. Ka gona a ngwalela Timotheo lengwalo gomme a mo kgopela gore a tle go yena kapejana. A re: ‘Ke botegetše Modimo gomme yena o tla nnea moputso.’ Nywaga e sego kae ka morago ga ge Paulo a bolailwe, Jerusalema e ile ya senywa gape gomme mo nakong ye ya senywa ke Baroma.
Eupša go sa na le ditaba tše dingwe tše dintši ka Beibeleng. Jehofa Modimo o ile a dira gore moapostola Johane a ngwale dipuku tša yona tša mafelelo, go akaretša le puku ya Kutollo. Puku ye ya Beibele e bolela ka dilo tša nakong e tlago. Anke gona bjale re ithute ka seo se tlago go direga nakong e tlago.
Ditiro 28:16-31; Bafilipi 1:13; 2:19-30; 4:18-23; Baheberu 13:23; Filemone 1-25; Bakolose 4:7-9; 2 Timotheo 4:7-9.
Dipotšišo
- Paulo o ile a ruta bomang ka mmušo wa Modimo ge e be le mogolegwa Roma?
- Moeng yo a ngwalelago tafoleng mo seswantšhong ke mang, gomme ke eng seo a se direlago Paulo?
- Epaforodito e be e le mang, gona o ile a sepela le eng ge a be a boela Filipi?
- Ke ka baka la’ng Paulo a ile a ngwalela Filemone mogwera wa gagwe lengwalo?
- Paulo o ile a dira’ng ge a lokolotšwe kgolegong, gona o ile a diragalelwa ke eng ka morago ga moo?
- Jehofa o ile a diriša mang go ngwala dipuku tša mafelelo tša Beibele, gomme puku ya Kutollo e bolela ka eng?
Dipotšišo tša tlaleletšo
- Bala Ditiro 28:16-31 le Bafilipi 1:13.
Paulo o ile a diriša bjang nako ya gagwe ge a be a golegilwe kua Roma, gomme tumelo ya gagwe e tiilego e bile le mafelelo afe phuthegong ya Bokriste? (Dit. 28:23, 30; Bafil. 1:14)
- Bala Bafilipi 2:19-30.
Ke mantšu afe a go leboga ao Paulo a ilego a a bolela mabapi le Timotheo le Epaforodito, gomme re ka ekiša bjang mohlala wa gagwe? (Bafil. 2:20, 22, 25, 29, 30; 1 Bakor. 16:18; 1 Bathes. 5:12, 13)
- Bala Filemone 1-25.
Paulo o ile a kgothaletša Filemone gore a tutueletšwe ke eng go dira se se nepagetšego, gomme se se nea bagolo tlhahlo efe lehono? (Fil. 9; 2 Bakor. 8:8; Bagal. 5:13)
Mantšu a Paulo ao a lego go Filemone 13, 14 a bontšha bjang gore o be a hlompha matswalo a ba bangwe ka phuthegong? (1 Bakor. 8:7, 13; 10:31-33)
- Bala 2 Timotheo 4:7-9.
Ka go swana le moapostola Paulo, re ka kgodišega bjang gore Jehofa o tla re putsa ge e ba re dula re botega go fihla bofelong? (Mat. 24:13; Baheb. 6:10)


text:
PHAFOGA! MAY 2014
Kgateletšego
—Ditsela tša go Lebeletšana le Yona
Kgateletšego e ka go hola, ge feela o ka lebeletšana le yona gabotse.
Madireng a Lefase
Ditaba di akaretša: lefelo leo go hwetšwago diphedi tše difsa tše ka godimo ga tše 100 ngwaga le ngwaga, tekanyo ya nako e šišintšwego yeo bana ba swanetšego go bogela thelebišene ka yona, le tšwelopele goba poelomorago ya go tšweletša mohlagase o hlwekilego.
Kgateletšego
—Ditsela tša go Lebeletšana le Yona
Ditšhišinyo tše di šomago tšeo di lego ka Beibeleng tšeo di ka go thušago go lebeletšana le kgateletšego yeo e bakwago ke dilo tše nne tše di tlwaelegilego.
Kamoo o ka Rutago Bafsa go Diriša Inthanete ka Šedi
O ka kgaotša bjang go bea melao gomme wa thuša ngwana wa gago go itirela diphetho tše bohlale?
Setsebi sa go Bua se Hlalosa Tumelo ya Sona
Ka nywaga e mentši, Ngaka Guillermo Perez o be a dumela thuto ya tlhagelelo, eupša gabjale o kgodišegile gore mebele ya rena e bopilwe ke Modimo. Ke’ng seo se mo fetošitšego kgopolo?
Go Tsongwa ga Baloi Kua Yuropa
Mehla e sehlogo le e mebe e bakilwe ke “puku e sehlogo kudu . . . , le yeo e sentšego megopolo ya batho go feta puku le ge e le efe yeo e kilego ya ba gona lefaseng.”
Go Naganišiša
Motho a ka naganišiša ka ditsela tše di sa swanego.
Bohlale bo a Goeletša
—Na o a bo kwa?
Bohlale bja kgonthe bo tla rarolla mathata a batho.
Dihlogo tše Dingwe tša Inthaneteng
Na ke Tšeela Dilo Godimo?
Bafsa ba bangwe ba newa tokologo go feta ba bangwe. Seo se dirwa ke’ng?
Na o Loketše go Ratana?
Ela hloko dipotšišo tše nne tšeo di ka go thušago go dira phetho ya ge e ba o loketše go ratana.
Go Thwe’ng ge e ba Batswadi ba ka ba Hlalana?
O ka dira’ng gore o se sa ikwa o nyamile, o galefile goba o selekegile?
Seo Bafsa ba se Bolelago ka Ponagalo ya Mmele
Ke ka baka la’ng e le tlhohlo go bafsa go ba le pono e lekalekanego ka ponagalo ya mmele? Ba ka thušwa ke’ng?
Moshe o Godišetšwa Egipita
Ke ka baka la’ng mmago Moshe a ile a mmea Nokeng ya Nile? Ithute ka mo go oketšegilego ka Moshe, lapa labo le morwedi wa Farao.


text:
Bibele
Bibele ke puku ye kgethwa ya Sekriste.
E na le ditestemente tše pedi: ye Kgale le ye Mpsha.
Ye kgale e dumelelwe ke Bajuda le Bamoslem.
Ye Mpsha e bolela mabapi le go belega le bo phela, le go hlokafala ga Jesu. E tšwelapele go hlaloša go thoma ga Kereke le e na le mangwalo a badumedi ba mathomong.
Bibele ke puku ya kereke. Ke kereke yeo e be e dumelela gore mangwalo afe a be a swanetše go kgobokantšwe go dira Bibele. Kereke e dumela gore ka maatla le tlahlo ya Moya o mokgethwa, e be e kgona go dira mošomo wo.


text:
Kgaolo 39: Lepara la Arone le Mela Matšoba
BONA matšoba le dialmonte tše di butšwitšego tšeo di lego lepareng le. Lepara le ke la Arone. Matšoba a le dienywa tše di butšwitšego di metše lepareng la Arone ka bošego botee feela! Anke re bone lebaka la gore seo se direge.
Ga bjale e be e šetše e le nako e telele Baisiraele ba ralala lešokeng. Ba bangwe ba bona ba be ba nagana gore Moshe ga se a swanela go ba moetapele goba gore Arone ga se a swanela go ba moperisita yo mogolo. Kora e be e le yo mongwe wa batho bao ba bego ba nagana ka tsela yeo, le gona go be go le bjalo le ka Dathane, Abirama le baetapele ba bangwe ba 250 ba setšhaba. Ba ka moka ba ile ba tla go Moshe gomme ba re: ‘O re’ng o iphagamišetša rena ka moka?’
Moshe a re go Kora le balatedi ba gagwe: ‘Gosasa mesong le tšeeng dibjana tša go swara magala gomme le tsenye diorelo ka gare ga tšona. Ke moka le tle taberenakeleng ya Jehofa. Re tla bona motho yoo Jehofa a tlago go mo kgetha.’
Letšatšing le le latelago, Kora le balatedi ba gagwe ba 250 ba ile ba tla taberenakeleng. Gwa tla le batho ba bangwe ba bantši go tlo thekga banna ba. Jehofa o be a galefile kudu. Moshe a re: ‘Tlogang ditenteng tša banna ba ba kgopo. Le se ke la swara selo le ge e le sefe sa bona.’ Setšhaba sa theetša gomme sa tloga tenteng ya Kora, ya Dathane le ya Abirama.
Ke moka Moshe a re: ‘Le tla tseba motho yoo Jehofa a mo kgethilego ka se se latelago. Lefase le tla bulega gomme la metša banna ba ba kgopo.’
Gateetee ge Moshe a fetša go bolela, lefase la bulega. Tente ya Kora le dithoto tša gagwe, Dathane le Abirama gotee le bao ba bego ba na le bona ba sobelela gomme lefase la ba khupetša. Ge setšhaba se ekwa sello sa bao ba bego ba sobelela mmung, sa goeletša sa re: ‘A re tšhabeng! Mohlomongwe le rena lefase le tla re metša!’
Ka nako yeo, Kora le balatedi ba gagwe ba 250 ba be ba sa eme kgauswi le taberenakele. Ka gona Jehofa a romela mollo gomme wa ba fiša ka moka gabona. Ke moka Jehofa a botša Eleasara morwa wa Arone gore a tšee dibjana tša go swara magala tša banna bao ba hwilego gomme a dire diphaphathi tša go manega aletare. Diphaphathi tšeo e be e tla ba temošo go Baisiraele gore ga go na motho yo mongwe ka ntle le Arone le barwa ba gagwe yo a swanetšego go hlankela e le moperisita wa Jehofa.
Eupša Jehofa o ile a nyaka gore go be molaleng gore o be a kgethile Arone le barwa ba gagwe gore e be baperisita. Ka gona o ile a re go Moshe: ‘Botša moetapele wa lešika le lengwe le le lengwe la Isiraele gore a tliše lepara la gagwe. Lešikeng la Lefi, o botše Arone gore a tliše lepara la gagwe. Ke moka o bee le lengwe le le lengwe la mapara ao ka taberenakeleng pele ga areka ya kgwerano. Lepara la monna yoo ke mo kgethilego gore e be moperisita le tla mela matšoba.’
Mesong e latelago ge Moshe a lebelela mapara ao, o ile a hwetša gore lepara la Arone le metše matšoba ao o a bonago mo seswantšhong le dialmonte tše di butšwitšego. Ka gona, na o bona lebaka leo ka lona Jehofa a ilego a dira gore lepara la Arone le mele matšoba?
Numeri 16:1-49; 17:1-11; 26:10.
Dipotšišo
- Ke bomang bao ba ilego ba hlanogela boetapele bja Moshe le Arone, gona ba ile ba re’ng go Moshe?
- Moshe o ile a botša Kora le balatedi ba gagwe ba 250 gore ba dire eng?
- Ke’ng seo Moshe a ilego a se botša setšhaba, gomme go ile gwa direga’ng gateetee ge a feditše go bolela?
- Go ile gwa direga’ng ka Kora le balatedi ba gagwe ba 250?
- Eleasara morwa wa Arone o ile a dira’ng ka dibjana tša go swara magala tša banna bao ba bego ba hwile, gona ka baka la’ng?
- Ke ka baka la’ng Jehofa a ile a dira gore lepara la Arone le mele matšoba? (Lebelela seswantšho.)
Dipotšišo tša tlaleletšo
- Bala Numeri 16:1-49.
Kora le balatedi ba gagwe ba ile ba dira’ng, gomme ke ka baka la’ng seo e be e le go rabela go Jehofa? (Num. 16:9, 10, 18; Lef. 10:1, 2; Die. 11:2)
Ke pono efe e fošagetšego yeo Kora le “dikgošana tša setšhaba” tše 250 ba ilego ba ba le yona? (Num. 16:1-3; Die. 15:33; Jes. 49:7)
- Bala Numeri 17:1-11 le 26:10.
Go mela matšoba ga lepara la Arone go be go bolela’ng, gona ke ka baka la’ng Jehofa a ile a laela gore le bewe ka arekeng? (Num. 17:5, 8, 10)
Ke thuto efe ya bohlokwa yeo re ka ithutago yona go seo se bego se swantšhetšwa ke lepara la Arone? (Num. 17:10; Dit. 20:28; Bafil. 2:14; Baheb. 13:17)


text:
NOVEMBER 18, 2013
LEFASE KA BOPHARA
Le se Lebale Bao ba Lego Kgolegong
“Tokelo ya go ba le tokologo ya go nagana seo o se ratago, ya go gana go dira dilo ge di sa dumelelane le letswalo la gago le tokologo ya bodumedi” ke ditokelo tše dikgolo tša batho, se ke seo se bolelwago ke Article 18 ya Kgwerano ya Ditšhabatšhaba ya Ditokelo tša Selegae le tša Bopolitiki. * Dinageng tše dingwe ge Dihlatse tša Jehofa di re di diriša ditokelo tše di feleletša di le kgolegong le go swarwa gampe. Bontši bja ba bao ba lego kgolegong ke masogana ao a ilego a gana go tsenela bošole ka baka la letswalo. A mangwe a golegilwe feela ka baka la tumelo ya ona.
Go swarwa mo gampe ga go fokodiše potego ya Dihlatse tša Jehofa ge di dutše di dira dilo go ya ka ditumelo tša tšona. Go e na le moo, go swarwa gampe go goboša leina la mebušo yeo e palelwago ke go hlompha ditokelo tša batho. Lelokelelong leo le lego ka mo tlase go na le mebušo yeo e ilego ya golega Dihlatse tša Jehofa le gore ke batho ba bakae bao ba lego kgolegong nageng yeo.
Lelokelelo la bao ba golegilwego go tloga ka November 12, 2013
ERITREA
Pego ya mafelelo e bontšhitše gore banna le basadi ba Dihlatse tša Jehofa ba 52, ba golegilwe ka tlase ga maemo a sa kgahlišego. Gaešita le ge go se na bao ba ilego ba bonwa molato, ba ile ba golegwa ka ge ba gana go tsenela bošole ka baka la letswalo, go dira mediro ya bodumedi goba ka mabaka a mangwe a sa tsebjego. Banna ba bararo e lego Paulos Eyassu, Isaac Mogos le Negede Teklemariam, ba ile ba golegwa mengwaga e ka bago e 20 ka ge ba gana go tsenela bošole ka baka la letswalo—ga e sa le go tloga ka September 24, 1994. Misghina Gebretinsae le Yohannes Haile, e lego Dihlatse tša Jehofa tše pedi tše di nago le mengwaga e fetago e 60, di ile tša hwela kgolegong. Ga e sa le Eritrea e eba naga yeo e ipušago ka 1993, e ile ya dula e golega, e tlaiša le go swara Dihlatse tša Jehofa gampe.
KOREA BORWA
Ga bjale, masogana a 599 a ahloletšwego go fetša dikgwedi tše 18 kgolegong ka ge a gana go tsenela bošole ka baka la letswalo. Go tloga nakong ya Ntwa ya Korea go ba go fihla gona bjale, Korea Borwa e ile ya tšwela pele e golega masogana a Dihlatse ao a ganago go tsenela bošole ka baka la letswalo gomme ga se ya ka ya a dumelela go dira mediro e mengwe yeo e sego ya bošole gore e rarolle bothata bjo. Nakong ye ka moka, Korea Borwa e golegile Dihlatse tše 17 549, tšeo di yago go fetša palomoka ya mengwaga e 34 100 di le kgolegong ka ge di gana go tsenela mediro ya bošole. Korea Borwa e ile ya palelwa ke go latela melao ya ditšhabatšhaba gomme e ile ya gana go lemoga ditokelo tša motheo tša go gana go tsenela bošole. Bakeng sa tsebišo e oketšegilego, bona sehlogo se rego: Go Hloka Toka Kua Korea Borwa go Emišitše Lefase ka Maoto.
NAGORNO-KARABAKH
Lesogana le lengwe la mengwaga e 20 le ile la golegwa ka baka la go gana go tsenela bošole ka ge mmušo wa Nagorno-Karabakh o se na lenaneo la go dira mediro e mengwe yeo e sego ya bošole ge e ba o sa nyake go dira ya bošole. Ka December 30, 2011, le ile la ahlolelwa dikgwedi tše 30 kgolegong gomme ka January 29, 2013, kgopelo ya lona ya gore le newe parola e ile ya ganwa. Ka ge le na le bothata bja tša maphelo, le ile la kgopela go lokollwa gomme balaodi ba kgolego ba ile ba gana.
SINGAPORE
Mmušo wa Singapore o gapeletša batho go tsenela bošole gomme o gatakela ditokelo tša bao ba ganago go tsenela bošole ka baka la letswalo. Ka ge masogana a Dihlatse tša Jehofa a 18 a sa nyake go dira selo seo se sa dumelelanego le matswalo a ona ao a tlwaeditšwego ka Beibele, yo mongwe le yo mongwe o ahloletšwe dikgwedi tše 39 Dikampeng tša Kgolego tša Mašole. Hlatse e nngwe e ile ya lokollwa ka August 2013 ka morago ga go fetša ngwaga e le kgolegong ka ge e gana go tsenela bošole.
TURKMENISTAN
Ga bjale go na le masogana a senyane a Dihlatse ao a lego kgolegong kua Turkmenistan—a seswai a golegilwe ka ge a gana go tsenela bošole ka baka la letswalo gomme le lengwe le golegilwe ka ditatofatšo tša maaka. Masogana a a ahloletšwe dikgwedi tše di tlogago go tše 12 go ya go tše 24 kgolegong gomme gantši di bethwa o šoro ke bahlapetši ba kgolego le mašole. Ka morago ga gore a lokollwe, ona masogana ao a ile a golegwa go thwe a bušeleditše melato yeo peleng a e dirilego gomme a beilwe leihlo ke balaodi ba kgolego.
^ ser. 2 Bona gape Boipolelo bja Ditšhabatšhaba bja Ditokelo tša Batho bja Ditšhaba tše di Kopanego, Article 18, le Tumelelano ya Yuropa ya Ditokelo tša Batho, Article 9.


text:
TABA YA LETLAKALA LA KA NTLE | JESU O A PHOLOŠA—GO ENG?
Lebaka Leo ka Lona re Nyakago go Phološwa
“Motho yo a belegwego ke mosadi o phela nako e kopana gomme o tlaletšwe ke pherekano. O thunya bjalo ka letšoba gomme a ripša, o tšhaba bjalo ka moriti gomme ga a tšwele pele a le gona.”—Jobo 14:1, 2.
Go tloga mehleng ya bogologolo, batho ba be ba dutše ba lora kamoo go ka kgahlišago ka gona gore motho a dule e le yo mofsa e bile a phetše gabotse mmeleng ka mo go sa felego. Lega go le bjalo, ka manyami therešo e sa thabišego še: Re a hwa. Mantšu ao a lego ka mo godimo a Jobo, ao a boletšwego nywageng e ka godimo ga e dikete tše tharo e fetilego, a sa šoma le lehono.
Kganyogo ya go phela ka mo go sa felego ke e matla e bile ke ya batho bohle. Beibele e re botša gore Modimo o tsentše ka dipelong tša rena kganyogo ya bosafelego gotee le kganyogo ya go bo kwešiša. (Mmoledi 3:11) Ka ge go le bjalo, na o bona e le mo go kwagalago gore Modimo yo lerato o be a ka tsenya ka go rena kganyogo yeo e ka se kego ya kgotsofatšwa? Ge e ba karabo ya gago e le aowa, gona o nepile. Lentšu la Modimo le bitša lehu gore ke lenaba gomme le holofetša gore lenaba leo ‘le tlo fedišwa.’—1 Bakorinthe 15:26.
Ga go na pelaelo gore lehu ke lenaba. Ga go na motho yo a nago le tlhaologanyo yo a ka le amogelago. Ge kotsi e etla, re a e efoga, re a ikuta goba re a tšhaba. Ge re babja, re tsoma ditsela tša gore re fole. Re dira sohle seo re ka se kgonago go phema dilo tše di ka re bakelago gore re hwe.
Na go na le lebaka le ge e le lefe la go dumela gore lenaba le la kgalekgale le tla fedišwa? Ee, le gona. Jehofa Modimo, yena Mmopi, ga se a bopela batho gore ba fo phela nywaga e sego kae ke moka ba hwe. Go hwa ga batho e be e se karolo ya morero wa gagwe wa mathomong. O be a rerile gore batho ba phele ka mo go sa felego mo lefaseng, gomme o phetha seo a se rerilego.—Jesaya 55:11.
Ka gona, lehu le tla fedišwa bjang? Go theoša le histori, batho ba be ba dutše ba katana le go rarolla bothata bja lehu, eupša ga se ba atlega. Le lehono, batho ba sa phegelela go rarolla bothata bjoo. Borathutamahlale ba hlamile meento le dihlare tšeo di fentšego malwetši a mangwe. Ba hlahlobišišitše kagego ya dikarolwana tša leabela tša diphedi. Mafelong a mantši, lehono batho ka kakaretšo ba phela nako e teletšana go feta nywageng e lekgolo e fetilego. Lega go le bjalo, lehu le kgole le go fenywa, ka ge Beibele e bolela gore “ka moka di boela leroleng.”—Mmoledi 3:20.
Ditaba tše dibotse ke gore ga go nyakege gore re ithekge ka bokgoni bja batho bja go hlama dilo tša go rarolla bothata bjo bjoo e lego kgale bo le gona. Jehofa Modimo o šetše a re diretše thulaganyo ya go re phološa goba go re hlakodiša lehung, gomme motho yo a kgathago tema ya motheo thulaganyong yeo ke Jesu Kriste.


text:
Kgaolo 56: Saulo—Kgoši ya Pele ya Isiraele
BONA Samuele mo seswantšhong, o tšhela makhura hlogong ya monna yo. Se ke seo batho ba mehleng yeo ba bego ba se dira mothong go bontšha gore o kgethilwe gore e be kgoši. Jehofa o ile a botša Samuele gore a tšhele makhura hlogong ya Saulo. E be e le makhura a kgethegilego ao a bego a nkga bose.
Saulo o be a sa nagane gore o swanelega go ba kgoši. O ile a botša Samuele a re: ‘Ke wa moloko wa Benjamini, e lego moloko o monyenyane kudu go meloko ya Isiraele. Ke ka baka la’ng o re ke tla ba kgoši?’ Jehofa o be a rata Saulo ka gobane o be a sa itire eka ke motho wa maemo le wa bohlokwa. Ke ka baka leo A ilego a mo kgetha gore e be kgoši.
Eupša Saulo e be e se modiidi goba motho wa maemo a tlase. O be a etšwa lapeng le le humilego, e le yo mobotse kudu e bile e le yo motelele. O be a feta batho bohle ka botelele Isiraeleng! Le gona o be a na le lebelo e bile e le senatla. Setšhaba se ile sa thabišwa ke gore Jehofa o be a kgethile Saulo gore e be kgoši. Sa goa ka moka sa re: “Anke kgoši e phele!”
Manaba a Baisiraele a be a le matla kudu. A be a sa dutše a tlaiša Baisiraele o šoro. Gateetee ka morago ga ge Saulo a dirilwe kgoši, Baamoni ba ile ba tla go lwa le bona. Eupša Saulo a kgoboketša madira a mantši gomme a fenya Baamoni bao. Se se ile sa dira gore setšhaba se thabišwe ke gore Saulo e be e le kgoši ya sona.
Ge nywaga e dutše e feta, Saulo o ile a etelela Baisiraele pele dintweng tše dintši tšeo go tšona ba ilego ba fenya manaba a bona. Le gona Saulo o be a na le morwa yo a nago le sebete yo a bego a bitšwa Jonathane. Jonathane o ile a thuša Baisiraele go fenya dintwa tše dintši. Bafilisita e be e sa dutše e le manaba a magolo a Baisiraele. Ka letšatši le lengwe, go ile gwa tla Bafilisita ba bantšintši go tlo lwa le Baisiraele.
Samuele o ile a botša Saulo gore a lete go fihlela a etla gore a tlo direla Jehofa sehlabelo goba go mo neela mpho. Eupša Samuele a diega go tla. Ka ge Saulo a be a boifa gore Bafilisita ba tla thoma ntwa, a dira sehlabelo ka boyena. Mafelelong ge Samuele a fihla, a botša Saulo gore ga se a kwa. Samuele o ile a re: ‘Jehofa o tla kgetha motho yo mongwe gore e be kgoši ya Isiraele.’
Ka moragonyana ga moo, Saulo o ile a se ke a kwa gape. Ka gona Samuele a re go yena: ‘Go kaone go kwa Jehofa go e na le go mo direla sehlabelo ka dinku tše di nonnego. Ka ge o se wa kwa Jehofa, yena o tlo go tloša gore o se sa ba kgoši ya Isiraele.’
Re ithuta thuto e botse go se. Re ithuta gore go bohlokwa kudu gore ka mehla re kwe Jehofa. Le gona re ithuta gore motho wa go loka go swana le ge Saulo a be a le bjalo mathomong, a ka fetoga a ba yo mobe. Le ka mohla ga re nyake go ba batho ba babe.
1 Samuele dikgaolo 9 go ya go 11; 13:5-14; 14:47-52; 15:1-35; 2 Samuele 1:23.
Dipotšišo
- Samuele o dira’ng mo seswantšhong, gona ka baka la’ng?
- Ke ka baka la’ng Jehofa a be a rata Saulo, gona e be e le motho wa mohuta mang?
- Leina la morwa wa Saulo e be e le mang, gomme ke eng seo morwa yoo a ilego a se dira?
- Ke ka baka la’ng Saulo a ile a dira sehlabelo go e na le go emela Samuele gore a tle a se dire?
- Ke dithuto dife tšeo re ka ithutago tšona pegong ya mabapi le Saulo?
Dipotšišo tša tlaleletšo
- Bala 1 Samuele 9:15-21 le 10:17-27.
Go ikokobetša ga Saulo go ile gwa mo thuša bjang gore a se ke a kitimela go galefela batho ba itšego bao ba ilego ba bolela ka yena ba mo nyatša? (1 Sam. 9:21; 10:21, 22, 27; Die. 17:27)
- Bala 1 Samuele 13:5-14.
Ke sebe sefe seo Saulo a ilego a se dira kua Giligala? (1 Sam. 10:8; 13:8, 9, 13)
- Bala 1 Samuele 15:1-35.
Ke sebe sefe se segolo seo Saulo a ilego a se dira tabeng ya mabapi le Agaga kgoši ya Baamaleke? (1 Sam. 15:2, 3, 8, 9, 22)
Saulo o ile a leka bjang go lokafatša ditiro tša gagwe gomme a phara batho ba bangwe molato? (1 Sam. 15:24)
Ke’ng seo re swanetšego go se ela hloko lehono ge re newa keletšo? (1 Sam. 15:19-21; Ps. 141:5; Die. 9:8, 9; 11:2)